Table of Contents

जुलाई २०२२-दादावाणी- हिन्दी

संपादकीय

भीतर वाले ‘दादा भगवान’ को त्रिकाल नमस्कार

संसार के बंधनों के सामने ‘वीतरागों का ज्ञान’

मैं तो लघुतम पुरुष हूँ

‘मैं’ और ‘दादा भगवान’ नहीं हैं एक रे

‘मैं’ दिखाई दूँ, ऐसा हूँ नहीं

पहचान लो भीतर वाले दादा भगवान को

‘दरअसल’ आत्मा, वही ‘दादा भगवान’

‘दादा भगवान’ का स्वरूप क्या?

दादा भगवान अरूपी स्वरूप में

ज्ञानी और भगवान में इतना फर्क

ज्ञानी और भगवान में जुदाई क्यों?

फर्क, केवलज्ञानी और ज्ञानी पुरुष में

356 डिग्री और 360 डिग्री में क्या फर्क है?

ज्ञानी का केवलदर्शन संपूर्ण

केवलज्ञान में नापास हो गए

केवलज्ञान में हमारी कमी

चार अंश की कमी, वह चारित्र मोह की

तप बाकी है, इसलिए रुका हुआ है केवलज्ञान

काल की वजह से पचा नहीं है

बरतते हैं चौदस में, लेकिन दिखता है प्रकाश पूनम का

कम पड़ गए मार्क के लिए नहीं चाहिए परतंत्रता

केवलज्ञान में नापास इसलिए काम आ गए

दादा भगवान की उपस्थिति की अनुभूति

दादा भगवान वही चौदह लोक के नाथ

चौदह लोक के नाथ के साथ अभेदता

ऐसे भगवान मिलने के बाद ज़िम्मेदारी उनकी

भूलों को दिखाने वाले चौदह लोक के नाथ

दादा के दर्शन ‘अंत’ तक (पूर्ण को) पहुँचते हैं

‘दादा के’ देह मंदिर के दर्शन कर लेना

ज्ञान के दर्शन के लिए ज़रूरी ज्ञानी के दर्शन

हज़ारों सालों तक सूक्ष्म दादा रहेंगे

दर्शन से मिलती है असल (यथार्थ) चैतन्य शक्ति

स्थूल पार करके, सूक्ष्म में प्रवेश करो

हमेशा के दादा ढूँढ निकालो

फिर नहीं मिलेंगे, ऐसे प्योर भगवान

पहचाना माता जी ने ‘मेरा भगवान तू है’

दादा को नमस्कार कितनी बार करें?

तेरी ही भावना, तुझे मिलती है सौ गुना

शक्ति के लिए बोलना नमस्कार

आप स्वयं ही हो ‘दादा भगवान’

प्रकट पुरुष के आधार पर प्रत्यक्ष अनुभव

प्रकट दीए से प्रज्वलित करो दीया

महात्मा भी भगवान बनेंगे एक दिन

प्रकट की पहचान होने पर, हो सकते हैं उस रूप

उसके पीछे ज्ञानी की करुणा

खुला रहस्य, अक्रम विज्ञान द्वारा

‘पहचान’ होने पर काम निकाल लो

www.dadabhagwan.org

जुलाई २०२२-दादावाणी- हिन्दी

भीतर वाले ‘दादा भगवान’ को त्रिकाल नमस्कार

संपादकीय

इस काल में अक्रम विज्ञानी ‘दादा भगवान’ मोक्षदाता हुए हैं। वे हमेशा कहते थे कि इस अक्रम ज्ञान की प्राप्ति के बाद संसार के बंधन हमें बाँध सकें, ऐसा नहीं है। मैं अपने आत्मा में भी रहता हूँ और साथ ही इस संसार की सभी क्रियाएँ भी होती हैं, दोनों कर सकता हूँ। निरंतर आत्मभाव में रहा जा सके, ऐसा वीतरागों का ज्ञान हमें मिला है, इसलिए मोक्षमार्ग खिचड़ी बनाने से भी ज़्यादा आसान हो गया है।

ऐसे ज्ञानी पुरुष का मिलना किसी भी काल में दुर्लभ होता है, और यदि मिल जाए तो पहचानना मुश्किल होता है। अत: इस जन्म में यदि उनकी यथार्थ पहचान हो जाए तो काम हो जाएगा। दादाश्री खुद की पहचान देते हुए हमेशा कहते थे कि ये जो दिखाई देते हैं, वे तो भादरण गाँव के पटेल हैं और ‘कॉन्ट्रैक्ट’ का व्यापार करते हैं और मैं तो ज्ञानी पुरुष हूँ। ‘दादा भगवान’ तो भीतर जो आत्मा व्यक्त हुआ है, वे ‘दादा भगवान’ हैं।

‘‘ये जो दिखाई देते हैं, वे ‘दादा भगवान’ नहीं हैं। आपको जो निरंतर याद आते हैं वे यथार्थ ‘दादा भगवान’ हैं! आपके भीतर भी वही ‘दादा भगवान’ बैठें हैं, वही चेतन प्रभु हैं, वही परमात्मा हैं। वही हमारे भीतर प्रकट हुए हैं और आप में प्रकट होना बाकी है।’’ अब, ज्ञानी पुरुष का दीया प्रज्वलित है तो ‘उससे’ आपके दीये का स्पर्श करा दो, तो आपका दीया भी प्रज्वलित हो जाएगा।

हम स्थूल दादा के देह मंदिर को नमस्कार तो करते हैं, लेकिन फिर सूक्ष्म में दादा जागृति के रूप में, आज्ञा के रूप में कहे जाते हैं और उससे आगे सूक्ष्मतर लेवल पर निरंतर ज्ञाता-द्रष्टा पद में बरतते अनुभव दशा वाले ज्ञानी पुरुष और उससे भी आगे सूक्ष्मतम लेवल पर केवलज्ञान स्वरूप दादा हैं, जो निरालंब, एब्सॉल्यूट, परमात्म दशा के दर्शन कराते हैं। दादा भगवान को नमस्कार करते समय वह स्वरूप हमें ध्यान में रखना है कि देह के रूप में यह है, आज्ञा के रूप में यह है, ज्ञानी पद में यह है और भीतर प्रकट हुए मूल भगवान यह हैं। इस प्रकार मूल दादा भगवान के स्वरूप को समझकर, यथार्थ रूप से नमस्कार करने से उनकी शक्ति हममें प्रकट होती हैं।

परम पूज्य दादा भगवान द्वारा उद्बोधित वाणी का संकलन यहाँ पर किया गया है, जो हमें दादा भगवान और ज्ञानी पुरुष की यथार्थ पहचान प्रदान करती है। हमारा अहोभाग्य है कि ऐसे कलिकाल में ‘न भूतो, न भविष्यति’, ऐसे दादा भगवान का संयोग प्राप्त हुआ है। तो ऐसे ये चौदह लोक के नाथ बार-बार नहीं मिलेंगे, इसलिए उन्हें पहचानकर, उन्हें यथार्थ रूप से नमस्कार करके, अनंत जन्मों के नुकसान की भरपाई कर लें, ऐसी हृदयपूर्वक अभ्यर्थना।

~ जय सच्चिदानंद

(पृ.४)

भीतर वाले ‘दादा भगवान’ को त्रिकाल नमस्कार

संसार के बंधनों के सामने ‘वीतरागों का ज्ञान’

प्रश्नकर्ता : दादाजी, जय सच्चिदानंद।

दादाश्री : हाँ! जय सच्चिदानंद। किसे, वीतराग को नमस्कार कर रहे हो न? तो हो गया! ‘नमो वीतरागाय’ बोला तो पहुँच गया मूल जगह पर। जो भी वीतराग हैं, उन्हें पहुँच गया।

प्रश्नकर्ता : संसार से आप किस प्रकार अलिप्त रह सकते हैं?

दादाश्री : संपूर्ण वीतरागता से। व्यवसाय-व्यापार करते हैं, ‘इन्कमटैक्स’ - ‘सेल्सटैक्स’ सभी भरते हैं, संसार की सैकड़ों तलवारों के नीचे भी वीतरागता में रहते हैं। हाथ काट डालें, तो भी वीतरागता रहती है। संसार के बंधन हमें बाँध सके ऐसे हैं ही नहीं, ऐसा ‘वीतरागों’ का ज्ञान है। किसी चीज़ से बंधे ही नहीं जाएँ, ऐसे हम ‘खुद’ हैं। मोक्षमार्ग कठिन नहीं है, संसार मार्ग कठिन है। सब से आसान है मोक्षमार्ग! खिचड़ी बनाना उससे ज़्यादा कठिन है!

प्रश्नकर्ता : आपने जो ‘अक्रम मार्ग’ कहा, वह आपके जैसे ‘ज्ञानी’ के लिए ठीक है, सरल है, पर हमारे जैसे सामान्य, संसार में रहने वाले, काम करने वाले लोगों के लिए वह कठिन है। तो उसके लिए क्या उपाय है?

दादाश्री : ‘ज्ञानी पुरुष’ के वहाँ भगवान प्रकट हो चुके होते हैं, चौदह लोक के नाथ प्रकट हो चुके होते हैं, वैसे ‘ज्ञानी पुरुष’ मिल जाएँ तो क्या बाकी रहेगा? आपकी शक्ति से नहीं करना है, उनकी कृपा से होता है। कृपा से सबकुछ ही बदल जाता है। इसलिए यहाँ तो जो आप माँगो वह सारा ही हिसाब पूरा होता है। आपको कुछ भी नहीं करना है। आपको तो ‘ज्ञानी पुरुष’ की आज्ञा में ही रहना है। ज्ञानी पुरुष के पास सारा ‘विज्ञान’ होता है, वह शास्त्र में नहीं होता। शास्त्र में तो ये सब छोड़ने पर ही छुटकारा होता है।

मैं आपके साथ बातचीत कर सकता हूँ, यानी संसार में भी रह सकता हूँ और मैं अपने आप में भी रह सकता हूँ, दोनों कर सकता हूँ। इस संसार की जो सभी क्रियाएँ करनी होती हैं, वे भी करता हूँ। संसार में भी रह पाता हूँ और आत्मा में भी रह पाता हूँ! संसार में रहने के बावजूद भी संसार छू न पाए, उसे कहते हैं ‘समकित’। वह तो ‘ज्ञानी पुरुष’ की कृपा से प्राप्त होता है। ‘ज्ञानी पुरुष’ में भगवान प्रकट हो चुके होते हैं!

मैं तो लघुतम पुरुष हूँ

प्रश्नकर्ता : आपको भगवान होने का मोह है क्या?

दादाश्री : मुझे तो भगवान बनना, वह तो बहुत बोझ जैसा लगता है। मैं तो लघुतम पुरुष हूँ। इस वर्ल्ड में भी मुझसे लघु कोई नहीं है, ऐसा लघुतम पुरुष हूँ।

प्रश्नकर्ता : तो आप भगवान क्यों कहलवाते हैं?

दादाश्री : मैं खुद भगवान नहीं हूँ। लोग

(पृ.५)

मुझे भगवान कहते हैं, परंतु भगवान किसे कहते हैं? इस देह को कभी भी भगवान नहीं कह सकते। देहधारी को भगवान कैसे कह सकते हैं?‘दादा भगवान’ तो भीतर प्रकट हुए हैं वे हैं। उन्हें मैं भी नमस्कार करता रहता हूँ। मुझ में चार डिग्री की कमी है, तो मेरी गर्ज़ से नमस्कार करता हूँ। और आपको सिखाता हूँ कि इस रास्ते से आओ। मैंने खुद देखा है, खुद पूर्ण भगवान को देखा है, चौदह लोक के नाथ मैंने देखा है, उनके साथ रहता हूँ। उनके साथ बातें करता हूँ और उनकी भजना करता हूँ और आपको भी भजना करना सिखाता हूँ।

‘मैं’ और ‘दादा भगवान’ नहीं हैं एक रे

प्रश्नकर्ता : ‘दादा भगवान’ कौन हैं?

दादाश्री : ये दिखते हैं वे ‘दादा भगवान’ नहीं हैं। आपको जो याद आते हैं, वे सच्चे ‘दादा भगवान’ हैं! ये जो दिखते हैं, वे तो ‘ए.एम.पटेल’ हैं और भीतर बैठे हैं प्रकट परमात्म स्वरूप, वे ‘दादा भगवान’ हैं!

ये ए.एम.पटेल भीतर प्रकट हो चुके ‘दादा भगवान’ की रात-दिन भक्ति करते हैं! और हज़ार-हज़ार बार उन्हें नमस्कार करते हैं!

प्रश्नकर्ता : वे ‘दादा भगवान’ कब हाज़िर रहते हैं?

दादाश्री : निरंतर हाज़िर ही हैं। इन सबको निरंतर हाज़िर रहते हैं!

आत्मा वही परमात्मा है, परंतु व्यक्त होना चाहिए। वह व्यक्त हो जाए, उसका खुलासा हो जाए, फिर चिंताएँ चली जाती हैं, उपाधियाँ (परेशानी) चली जाती हैं।

प्रश्नकर्ता : आपश्री को ‘दादा भगवान’ क्यों कहते हैं?

दादाश्री : आप किसे पहचानते हो? ये जो दिखते हैं, उन्हें कहते हो? आप तो उन्हें ही पहचानते हो न? ये जो दिखते हैं, वे तो भादरण गाँव के पटेल हैं और ‘कॉन्ट्रैक्ट’ का व्यवसाय करते हैं। और मैं तो ज्ञानी पुरुष हूँ। ‘दादा भगवान’ तो अंदर जो व्यक्त हुए हैं, आत्मा व्यक्त हुआ है, प्रकट हुआ है, वे ‘दादा भगवान’ हैं। जिन्हें संसारी ‘प्रकट पुरुष’ कहते हैं! अत: दादा भगवान अलग हैं और मैं अलग हूँ। मैं भी दादा भगवान को नमस्कार करता हूँ। क्योंकि मुझे 360 डिग्री पूरी करनी है।

हमने इस अंबालाल मूलजीभाई के साथ एक क्षण के लिए भी तन्मयता नहीं की है। जब से हमें ज्ञान उपजा तब से दिस इज माई फस्र्ट नेबर (ये मेरे प्रथम पड़ोसी हैं)। पड़ोसी की तरह ही रहते हैं। अब इस भेद के बारे में लोगों को ज़्यादा समझ में नहीं आता।

‘मैं’ दिखाई दूँ, ऐसा हूँ नहीं

प्रश्नकर्ता : आपका परिचय देंगे?

दादाश्री : ‘मुझे’ आप पहचान नहीं सकोगे। ‘ये’ जो आप देखते हो, वे तो अंबालाल पटेल हैं - भादरण गाँव के! मुझे तो आप पहचान ही नहीं सकोगे न! क्योंकि ‘मैं’ इस तरह दिखूँ, ऐसा हूँ ही नहीं!

प्रश्नकर्ता : आपने ऐसा कहा कि, ‘अभी तक हमें कोई पहचान ही नहीं पाया है।’

दादाश्री : इस वर्ल्ड में अभी तक कोई पहचान नहीं पाया है।

प्रश्नकर्ता : अरे, लेकिन यह हीरे जैसा सब पहचान में आता है न, तो आपकी पहचान न हो पाए, उसमें भूल किसकी है?

दादाश्री : जौहरी न हो, उसका कोई क्या कर सकता है? आज यदि कोई साधारण जौहरी

(पृ.६)

आए न, तब भी कहेगा, ‘कहना पड़ेगा, कहना पड़ेगा! अहो! पूर्ण स्वरूप, पूर्ण स्वरूप!’ और उसे देर ही नहीं लगेगी। और विनय कितना सुंदर होगा यों! और ये तो हम बार-बार बताते रहते हैं कि ‘हम ज्ञानी हैं, हम फलाँ हैं’ लेकिन अभी तक तो किसी ने पहचाना ही नहीं है!

पहचान लो भीतर वाले दादा भगवान को

प्रश्नकर्ता : ‘दादा भगवान’ की पहचान आप कैसे करवाते हैं?

दादाश्री : ये जो दिखाई देते हैं, वे दादा भगवान नहीं हैं। जो वास्तव में दादा भगवान हैं, जो सारे वर्ल्ड के मालिक हैं, सारे वर्ल्ड के भगवान हैं, उन दादा भगवान की बात कर रहे हैं। ये दादा भगवान भीतर प्रकट हुए हैं, चौदह लोक के नाथ प्रकट हुए हैं। उन्हें मैंने खुद देखा है, खुद अनुभव किया है। इसलिए मैं गारन्टी से कहता हूँ कि वे भीतर प्रकट हुए हैं। मैं भी उन भगवान को नमस्कार करता हूँ। मैं तो ज्ञानी पुरुष हूँ। ये जो दिखाई देते हैं, वे ‘ए.एम.पटेल’ हैं और दिस इज़ दी कैश बैंक! बोलते ही तुरंत फल देने वाला है। बीमार व्यक्ति दवाखाने में बोले तो तुरंत फल मिलता है।

प्रश्नकर्ता : ‘दादा भगवान’ शब्द प्रयोग किसके लिए किया गया है?

दादाश्री : ‘दादा भगवान’ के लिए! मेरे लिए नहीं है, मैं तो ज्ञानी पुरुष हूँ।

प्रश्नकर्ता : कौन से भगवान?

दादाश्री : दादा भगवान, जो चौदह लोक के नाथ हैं। वे आप में भी हैं, लेकिन आप में प्रकट नहीं हुए हैं। आप में अव्यक्त रूप से हैं और यहाँ व्यक्त हो चुके हैं। जो व्यक्त हुए हैं, वे फल दे ऐसे हैं। उन व्यक्त के साथ विनयपूर्वक बैठने से आपके भी व्यक्त होते जाएँगे। एक बार उनका नाम लें न, तो भी काम हो जाएँ ऐसा है। लेकिन पहचानकर बोलेंगे तो कल्याण हो जाएगा और सांसारिक चीज़ों की यदि अड़चनें होंगी न, तो वे भी दूर हो जाएँगी। लेकिन उनमें लोभ मत करना और लोभ करने गए तो अंत ही नहीं आएगा। आपकी समझ में आया, ‘दादा भगवान’ क्या हैं वे?

और ये बातें कौन कर रहा है? ‘टेपरिकॉर्डर’ बातें कर रहा है। क्योंकि ‘दादा भगवान’ में बोलने की शक्ति नहीं है और ये ‘पटेल’ तो टेपरिकॉर्डर के आधार पर बोलते हैं। क्योंकि ‘भगवान’ और ‘पटेल’ दोनों अलग हो गए, इसलिए वहाँ पर अहंकार नहीं कर सकते। यह टेपरिकॉर्डर बोलता है, उसका मैं ज्ञाता-दृष्टा रहता हूँ। आपका भी टेपरिकॉर्डर बोलता है, लेकिन आपके मन में ‘मैं बोला’ ऐसा आपको गर्वरस उत्पन्न होता है। बाकी, हमें भी दादा भगवान को नमस्कार करने पड़ते हैं। हमें दादा भगवान के साथ जुदापन का ही व्यवहार है। व्यवहार ही जुदापन का है। लेकिन लोग ऐसा समझते हैं कि ये खुद ही दादा भगवान हैं। नहीं, खुद दादा भगवान कैसे हो सकते हैं? ये तो पटेल हैं, भादरण के।

‘दरअसल’ आत्मा, वही ‘दादा भगवान’

प्रश्नकर्ता : ‘दादा भगवान’ अर्थात् क्या? ‘ए.एम.पटेल’ का आत्मा, वही ‘दादा भगवान’ हैं?

दादाश्री : हाँ। दो प्रकार के आत्मा हैं, एक ‘मिकेनिकल आत्मा’ और एक ‘दरअसल आत्मा’। ‘मिकेनिकल आत्मा’ चंचल होता है और ‘दरअसल आत्मा’, वे ‘दादा भगवान’ हैं। आप में भी ‘दरअसल आत्मा’, वही ‘दादा भगवान’ हैं, वही ‘परमात्मा’ है।

(पृ.७)

यह सबकुछ जो बोलता है, करता है, खाता है, पीता है, व्यापार करता है, शास्त्र पढ़ता है, धर्मध्यान करता है, वह सब ‘मिकेनिकल’ है, वह ‘दरअसल आत्मा’ नहीं है।

यह कौन बोल रहा है? आपके साथ कौन बात कर रहा है?

प्रश्नकर्ता : उस ज्ञान का तो मुझे पता नहीं!

दादाश्री : अर्थात् ये ‘मैं’ आपसे बात नहीं करता हूँ। ‘मैं’ तो क्षेत्रज्ञ के तौर पर देखा करता हूँ। ‘मैं’ अपने क्षेत्र में ही रहता हूँ। यह आपसे जो बात करता है वह तो (टेप) रिकॉर्ड बात करता है, कम्प्लीट (पूर्ण रूप से) रिकॉर्ड है। अत: इस पर से दूसरा रिकॉर्ड निकल सकता है। यह भी पूर्ण रूप से मिकेनिकल (यांत्रिक) रिकॉर्ड है।

यह जो बोल रहे हैं (मुँह से जो वाणी निकल रही है) वह टेपरिकॉर्डर है, ओरिजिनल टेपरिकॉर्डर है! और भीतर दादा भगवान प्रकट हो गए हैं, उनके साथ मैं एकता से रहता हूँ! और कभी-कभार बाहर निकलकर अंबालाल के साथ भी एकाकार होता हूँ। दोनों तरफ का व्यवहार करने देना पड़ता है। अंबालाल के साथ भी जाना पड़ता है। अभी वे व्यवहार में आए हैं ऐसा कहा जाएगा, वर्ना खुद अंदर अभेद रहते हैं।

‘दादा भगवान’ का स्वरूप क्या?

प्रश्नकर्ता : दादा भगवान का स्वरूप क्या है?

दादाश्री : दादा भगवान का स्वरूप क्या? भगवान, और क्या? जिन्हें इस वर्ल्ड (दुनिया) में किसी प्रकार की ममता नहीं हैं, जिनमें अहंकार नहीं हैं, जिनमें बुद्धि नहीं हैं, वैसा दादा का स्वरूप!

उनका स्वरूप क्या है? ज्ञान-दर्शन-चारित्र और तप - वह उनका स्वरूप है! ज्ञान-दर्शन-चारित्र और तप के आधार पर जो अनुभव में आता है, वे ‘दादा भगवान’ हैं।

वर्ना ये तो पटेल हैं। कल यह बुलबुला फूट जाएगा तो लोग इसे जला देंगे और ‘दादा भगवान’ को कोई नहीं जला सकता। क्योंकि अग्नि स्थूल स्वरूप है और आत्मा सूक्ष्म है। स्थूल सूक्ष्म को किस तरह जलाएगा? उसी प्रकार के ज्ञान, दर्शन, चारित्र और तप के स्वरूप में रहे हुए ‘दादा भगवान’ आपके भीतर भी बिराजमान हैं! वह आप खुद ही हो!

दादा भगवान अरूपी स्वरूप में

(दादा) भगवान किस स्वरूप में हैं? निरंजन-निराकार स्वरूप में है।

मैंने तो उस निरंजन-निराकार स्वरूप भगवान को पहचाना है। वह तो, भीतर अंदर वाले भगवान को, यथार्थ भगवान को, जो मूल भगवान हैं न, उन्हें पहचाना है। उनका नाम दादा भगवान है। उस मूल स्वरूप के, अरूपी स्वरूप के, निरंजन स्वरूप के दर्शन हो गए, इसलिए सारा रोग चला गया है। ऐसा तो, कभी-कभार ही किसी के साथ होता है। यह तो, दस लाख सालों में ऐसा हुआ है और मैं सभी को उसी मूल स्वरूप के दर्शन कराता हूँ।

प्रश्नकर्ता : ‘दादा भगवान’ वास्तव में अरूपी हैं या रूपी हैं?

दादाश्री : वास्तव में अरूपी ही हैं न! उस अरूपी की भजना हम भी करते हैं और रूपी भगवान तो ज्ञानी पुरुष हैं ही। लेकिन उन्हें भगवान कहने का क्या फायदा? ऐसी जोखिमदारी कौन ले? एक अंश भी जोखिमदारी भगवान की (भगवान बन बैठने की) लेंगे, उनके लिए तो अनंत जन्मों तक नर्कगति है। उन्हें पता नहीं हैं कि यह जोखिमदारी लेनी चाहिए या नहीं लेनी चाहिए। पता नहीं है इसलिए जोखिमदारी लेते हैं लोग? हम मन से, वचन से, काया से, ऐसी जोखिमदारी नहीं लेते हैं। जो है, वह है। हम तो ‘ज्ञानी पुरुष’ हैं।

(पृ.८)

लोग ऐसा पूछते हैं कि ‘दादा भगवान’, वह तो आपका स्वरूप है न? तब मैं कहता हूँ कि, हाँ, मेरा ही स्वरूप है, लेकिन आज मेरा वह स्वरूप पूर्ण नहीं हुआ है। मैं जब तक 356 डिग्री पर ही हूँ, तब तक मैं ‘ज्ञानी पुरुष’ के तौर पर रहना चाहता हूँ।

ज्ञानी और भगवान में इतना फर्क

प्रश्नकर्ता : आप में ‘ज्ञानी’ कौन है और ‘दादा भगवान’ कौन है, यह समझ में नहीं आता।

दादाश्री : ज्ञान के वाक्य जो बोलते हैं, उन्हें व्यवहार में ‘ज्ञानी’ कहते हैं और अंदर प्रकट हुए हैं, उनके बिना तो ज्ञान वाक्य निकलेंगे ही नहीं। भीतर प्रकट हुए हैं, वे ‘दादा भगवान’ हैं। हमें भी वही पद प्राप्त करना है, इसलिए हम भी ‘दादा भगवान’ को नमस्कार करते हैं। किसी समय हम ‘दादा भगवान’ के साथ अभेद रहते हैं, तन्मय रहते हैं और वाणी बोलते समय भीतर ‘भगवान’ अलग और ‘हम’ अलग! अत: जितने समय तक हम भगवान के साथ एक रहते हैं, अभेद भाव में होते हैं, उतने समय तक संपूर्ण स्वरूप में होते हैं और जब वाणी बोलते हैं तब अलग (जुदा) हो जाते हैं।

प्रश्नकर्ता : लेकिन दादा, ज्ञानी और भगवान में क्या फर्क है?

दादाश्री : ज्ञानी और भगवान में इतना ही फर्क है कि ज्ञानी समझ सकते हैं, सभी कुछ देख सकते हैं, लेकिन जान नहीं सकते। ये जो दिखाई देते हैं न, वे तो भादरण के पटेल हैं और मैं तो ज्ञानी पुरुष हूँ और दादा भगवान अलग हैं, वे तो परमात्मा ही हैं!

मेरी 360 डिग्री पूर्ण नहीं हुई हैं और 356 पर रुक गया है। इसीलिए अंदर जो प्रकट हुए हैं, उन भगवान में और मुझ में जुदापन रहा है। और यदि मेरा 360 हो गया होता न, तो हम दोनों एकाकार हो जाते। लेकिन अभी यह जुदापन रहा है। क्योंकि इतना यह निमित्त होगा न, लोगों का कार्य करने का, इसलिए जुदापन रहा है।

जब हम बात करते हैं तब बात में नहीं होते, बात से परे होते हैं। यदि बात में होते तो दूसरे ही मिनट में हम बदल जाते, लेकिन हम बदलते नहीं हैं।

‘हम’ यानी ये जो बाह्य दिखाई देते हैं, वे ‘हम’ नहीं हैं। ये जो दिखाई देते हैं, उनके ‘हम’ मालिक नहीं हैं। उनका टाइटल भी हमारे पास नहीं है। मन के-वाणी के-देह के मालिक ‘हम’ नहीं हैं। जब ‘हम’ कहते हैं, तब ‘दादा भगवान’ की बात करते हैं। हम कुछ स्टेज में होते हैं तब ‘दादा भगवान’ और कुछ स्टेज में ‘ज्ञानी’ होते हैं। प्रश्नों के खुलासे देते हैं, वे ‘ज्ञानी’ हैं। अर्थात् जब ये सत्संग की बातें चलती हैं, तब मुझे ‘ज्ञानी’ के तौर पर रहना पड़ता है वर्ना, अभेदभाव से रह सकता हूँ। यानी मैं भेदभाव से और अभेदभाव से दोनों तरीके से रह सकता हूँ। जबकि संपूर्ण वीतराग तो अभिन्नभाव से ही रहते थे। हम में इतनी कमी है कि इतना ज़रा भेदभाव रहता है।

ज्ञानी और भगवान में जुदाई क्यों?

प्रश्नकर्ता : आप ज्ञानी और द्रष्टा हैं, तो आपका और दादा भगवान का आपस में क्या संबंध है?

दादाश्री : दादा भगवान की 360 डिग्री है, जबकि मैं चार डिग्री से नापास हुआ हूँ केवलज्ञान में। इसलिए मुझे यहाँ आपके साथ बैठना पड़ता है। यदि नापास नहीं हुआ होता तो मोक्ष में चला जाता, लेकिन नापास हुआ हूँ चौथे आरे में, इसलिए इस पाँचवे आरे में आना पड़ा है मुझे। चार ही डिग्री का फर्क है यह। इसीलिए मैं यों करके भजना करता हूँ दादा भगवान की, हमें चार डिग्री पूर्ण करनी है न?

(पृ.९)

अब, अंदर जो दादा भगवान प्रकट हुए हैं, उनमें और मुझ में जुदाई क्यों रही है? तब कहते हैं, कुछ काल तक जुदाई रहती है और कुछ काल के लिए एक भी हो जाते हैं। अब, जुदाई इसलिए रहती है कि मुझ में और उनमें डिफरेन्स (फर्क) है। वे 360 डिग्री पर हैं और मेरी 356 डिग्री है। चार डिग्री का उनसे मुझे विशेष प्रकाश मिलता है। अब, वह प्रकाश मुझे इस दुनिया की किसी भी चीज़ के लिए कम नहीं पड़ता है। सिर्फ केवलज्ञान के अंशों में कम पड़ता है। केवलज्ञान समझ में आ गया है। केवलज्ञान है भी सही, लेकिन पाचन नहीं हुआ है। अब वह चार डिग्री, इसके लिए हेल्प करती हैं। इसलिए मैं दादा भगवान को क्या करता हूँ? ऐसे-ऐसे, हाथ जोड़कर क्या बोलता हूँ? खुद ऐसा बोलता हूँ इसलिए खुद के अंदर फूल खिलते जाते हैं। है क्या इसमें जोखिम वाला, है कुछ?

प्रश्नकर्ता : कुछ भी नहीं है।

दादाश्री : दादा भगवान अंदर हैं। ‘ये’ दादा भगवान नहीं हैं, ये तो अंबालाल पटेल हैं। हम ज्ञानी पुरुष हैं और फिर ज्ञानी भी कैसे? जिनमें बुद्धि का एक छींटा भी नहीं है, ऐसे।

जब तक बुद्धि है तब तक ज्ञान नहीं हो सकता। बुद्धि का और ज्ञान का पक्का बैर है, बुद्धि, ज्ञान नहीं होने देती। बुद्धि के नाश होने के बाद केवलज्ञान होता है। बुद्धि तो अंधेरा है, बुद्धि प्रकाश नहीं है। बुद्धि, वह अंधों का प्रकाश है और केवलज्ञान दृष्टि वालों का प्रकाश है।

प्रश्नकर्ता : केवलज्ञान अर्थात् क्या?

दादाश्री : केवलज्ञान अर्थात् दुनिया की सभी चीज़ें, जितने भी ज्ञेय और दृश्य हैं, उतने सभी उन्हें दिखाई देते हैं। क्योंकि खुद ज्ञाता-द्रष्टा हैं इसलिए सब दिखाई देता है। केवलज्ञान एक ऐसा ज्ञान है, कि उसमें किसी भी चीज़ का दिखना बाकी नहीं रहता है। जितने ज्ञेय हैं, वे सभी दिखाई देते हैं, सारे दृश्य भी दिखाई देते हैं। यानी हमने यह जो देखा हुआ होता है, वह गप्प हो सकता है, जबकि इसमें गप्प नहीं है।

फर्क, केवलज्ञानी और ज्ञानी पुरुष में

प्रश्नकर्ता :केवलज्ञानी और ज्ञानी पुरुष में कितना फर्क है?

दादाश्री : केवलज्ञानी कौन हैं, कि जिन्हें सभी चीज़ें ज्ञान में दिखाई देती हैं, जबकि ‘ज्ञानी पुरुष’ की समझ में सभी चीज़ें रहती हैं, साधारण तौर से रहती है। जबकि केवलज्ञान में पूर्ण स्पष्टता होती है, साधारण तौर पर नहीं। केवलज्ञानी कार्य स्वरूप हो चुके होते हैं और ज्ञानी पुरुष कारण स्वरूप हुए हैं, यानी कि केवलज्ञान के कारणों का सेवन कर रहे हैं।

अत: ज्ञानी और केवलज्ञानी में यों तो कुछ भी फर्क नहीं है। आत्मा ‘केवलज्ञान स्वरूप’ है लेकिन सत्ता में फर्क है। सत्ता अर्थात् आवरण की वजह से केवलज्ञान नहीं दिखाई देता, बाहर का दिखाई देता है। सत्ता वही की वही होती है। जैसे किसी को डेढ़ नंबर का चश्मा लगा हो और किसी को चश्मा न लगा हो तो फर्क पड़ता है न? उसके जैसा है।

जब 360 डिग्री पूर्ण हो जाती है तब वह केवलज्ञान कहलाता है और वे तीर्थंकर भगवान कहलाते हैं। हमारी (ज्ञानी की) 356 डिग्री है।

356 डिग्री और 360 डिग्री में क्या फर्क है?

प्रश्नकर्ता : अब दादा जो कह रहे हैं ये 356 डिग्री और 360 डिग्री इनमें फर्क क्या है, वह समझाइए?

दादाश्री : हमारा अंश केवलज्ञान है और (तीर्थंकर) भगवान का सर्वांश केवलज्ञान है।

(पृ.१०)

तीर्थंकरों को केवलज्ञान के सभी अंशों से केवलज्ञान हो चुका होता है और ज्ञानियों को कुछ अंशों से, अन्य अंश बाकी रहते हैं।

ज्ञानी का केवलदर्शन संपूर्ण

प्रश्नकर्ता : आप कहते हैं कि हमारी 356 डिग्री है और दादा भगवान की 360 डिग्री है, चार डिग्री बाकी है हमारी। तो जब सत्य का दर्शन होता है तब वह संपूर्ण हो जाता है या फिर बिल्कुल नहीं होता, खंड-खंड तो नहीं होता न?

दादाश्री : नहीं! दर्शन संपूर्ण है, 360 डिग्री का दर्शन है। इसलिए कहा है कि हम केवलदर्शन अर्थात् संपूर्ण दर्शन में हैं लेकिन वर्तन में संपूर्ण नहीं हैं। पहले दर्शन होता है, उसके बाद ज्ञान यानी उसका अनुभव होता है और फिर वर्तन आता है। दर्शन संपूर्ण है इसीलिए तो यह ज्ञान हममें प्रकट हो गया है, वर्ना हो सकता था क्या? यह तो संपूर्ण दर्शन है। और निश्चय से ‘मैं ही हूँ यह।’ हममें निश्चय से पूर्ण ही प्रकट हो चुका है, सिर्फ चार डिग्री की ही कमी है। जितना केवलज्ञानी को ज्ञान में दिखाई देता है, उतना हमें समझ में आ गया है। वह केवलज्ञान कहलाता है, हमारा केवलदर्शन कहलाता है। इसलिए हम कहते हैं कि पूरे जगत् के बारे में यहाँ पर पूछ सकते हैं।

प्रश्नकर्ता : ‘केवलज्ञान’ के बिना ‘केवलदर्शन’ हो सकता है?

दादाश्री : क्रमिक मार्ग में ‘केवलज्ञान’ के बिना ‘केवलदर्शन’ नहीं होता। ‘अक्रम मार्ग’ में ‘केवलदर्शन’ होता है, उसके बाद ‘केवलज्ञान’ होने में कुछ टाइम लगता है।

क्रमिक में पहले ज्ञान, उसके बाद दर्शन और फिर चारित्र और अपने (अक्रम) में दर्शन, उसके बाद ज्ञान और फिर चारित्र। अत: अपना ज्ञान तो अनुभव ज्ञान है।

केवलज्ञान में नापास हो गए

प्रश्नकर्ता : आपने कहा है कि ज्ञानी पुरुष को केवलज्ञान चार डिग्री से रुका हुआ है और आत्मज्ञान से आगे चला गया है और केवलज्ञान के स्टेशन पर पहुँचा नहीं है। अब, आत्मज्ञान से आगे और केवलज्ञान के नीचे, इन दोनों के बीच की दशा है दादा की?

दादाश्री : हाँ! बीच की दशा है।

प्रश्नकर्ता : वह दशा कौन सी कही जाती है?

दादाश्री : यानी कि न तो आचार्य हैं, न ही तीर्थंकर है, न ही अरिहंत है।

प्रश्नकर्ता : न ही अरिहंत है, न ही आचार्य है लेकिन उसका कोई पद तो होगा न? कोई पद नहीं कह सकते उसे?

दादाश्री : उसका पद नहीं रखा गया है न! पाँच ही पद दिए हैं। यह तो जो नापास हो गए हैं उन्हें किसमें रखा जाए? जो परीक्षा में पास हो जाते हैं, उन्हें अरिहंत में रखा जाता है और जो नापास हो गए, उन्हें किसमें रखेंगे?

प्रश्नकर्ता : तो वे वापस आचार्य में नहीं आते, बीच में रहते हैं?

दादाश्री : नहीं! आचार्य में कैसे आएँगे?

प्रश्नकर्ता : यह तो दादा, त्रिशंकु जैसी स्थिति हो गई।

दादाश्री : नहीं, त्रिशंकु का इससे कोई लेना-देना नहीं है। ये खुद ही भगवान हैं लेकिन ये नापास हुए भगवान हैं, बस इतना ही है।

अभी तो चार डिग्री से नापास हुआ हूँ मैं, इसलिए आपके काम आ गया, इन सब लोगों

(पृ.११)

के। यदि फेल नहीं हुआ होता, पास हो गया होता तो मोक्ष में चला जाता।

प्रश्नकर्ता : फिर नापास क्यों हुए?

दादाश्री : कोई भूल हो गई होगी, इसीलिए ही न! भूल के बगैर तो कोई नापास नहीं कर सकता न!

प्रश्नकर्ता : कैसी भूल हुई? किस तरह की भूल?

दादाश्री : भूल अहंकार की हो गई होगी कुछ। भीतर मैंपन आ गया होगा। ‘मैं ही हूँ, मैं हूँ, मैं हूँ।’ उस भूल की वजह से नापास हो गए। अब, उस अहंकार को निकाल देना पड़ेगा, तो निकाल दिया है पूरा। अब साफ कर दिया है।

केवलज्ञान में हमारी कमी

प्रश्नकर्ता : आपकी चार डिग्री कम है, तो वह किस बाबत में?

दादाश्री : हाँ, वह इस दुनियादारी के बाबत में नहीं है। वह आप सभी के काम आने में कोई नुकसान नहीं है, लेकिन हमें जो आगे का जानना है, जो सूक्ष्मतम का कुछ भाग जानना बाकी है, तो इस आधार पर एब्सल्यूट ज्ञान को संपूर्ण कहा जा सके, ऐसा नहीं है। एब्सल्यूट में ज़रा सी कमी है। एब्सल्यूट है तो सही, यह है इसलिए निरालंब रहा जा सकता है, लेकिन जगत् का अन्य जो जानना चाहिए, वह समझ में ज़रूर आता है लेकिन जान नहीं पाते। वर्ना फिर सारा वर्णन कर सकता था। भगवान महावीर ने जो वर्णन किया था, वह सारा ही वर्णन मैं कर सकता, लेकिन अभी तो मुझे भगवान महावीर का वर्णन कुछ हद तक कहना पड़ता है। कुछ पूछो तब जवाब में, भगवान महावीर ने बताया है, वह कहना पड़ता है। हाँ, कुछ मेरा है, लेकिन कुछ उनके वहाँ का है।

यानी यह चार डिग्री की कमी है। जगत् को वह कुछ भी नुकसान नहीं करे, ऐसी वह चार डिग्री है। लेकिन वह जो चार डिग्री की कमी है, वह अंतिम आवरण है, सूक्ष्मतम आवरण है, वह हटना बाकी है। जिसके आधार से यहाँ की सभी वस्तुओं को जानना चाहिए, वे मुझे समझ में ज़रूर आती हैं, लेकिन उन्हें जान नहीं पाता।

यह जगत् जो पूरा मुझे केवलज्ञान में दिखाई देना चाहिए, वह दिखाई नहीं देता। अभी घड़ी भर बाद क्या होगा, वह मुझे नहीं दिखाई देता। मैं बस में जाऊँगा या किसमें जाऊँगा, वह भी मुझे नहीं दिखाई देता। जबकि उस केवलज्ञान में यह सबकुछ दिखाई देता है। मैं यहाँ से बस में जाऊँगा, बस बीच में रास्ते में टकरा जाएगी, वह भी दिखाई देता है। लेकिन उन्हें खेद नहीं होता। फिर वह समुद्र में डूब जाए तब भी उन्हें खेद नहीं होता। यानी केवलज्ञान में पूरा जगत् दिखाई देता है, वह हमें नहीं दिखाई देता और उसके लिए हम जल्दबाज़ी भी नहीं करते।

चार अंश की कमी, वह चारित्र मोह की

प्रश्नकर्ता : अर्थात् केवलज्ञान प्राप्त करने में आपके चार ही अंश कम है?

दादाश्री : वे आपको दिखाई नहीं देते थोड़े-बहुत?

प्रश्नकर्ता : नहीं दिखाई देते। हमें तो दादा पूर्ण ही दिखाई देते हैं!

दादाश्री : यह जो बाल सँवारे हैं, वह सब नहीं किया है हमने? किसलिए बाल सँवारे हैं? कोई पूछेगा, बाल सँवारने के लिए तेल कहाँ से लाते हैं? ये बाल किससे कटवाते हैं? यह अँगूठी कहाँ से लाए हैं, चोरी करके लाए हैं?

यह जो चारित्र मोह आपको दिखाई देता

(पृ.१२)

है, उसमें भले ही मेरी मूच्र्छा न हो, फिर भी सामने वाले को दिखाई देता है इसलिए उतने अंश कम हो जाते हैं और मुझमें चार डिग्री की कमी है, वह। बिना स्वार्थ के नहीं, मैं अपने स्वार्थ के लिए बोल रहा हूँ।

हमारी चार डिग्री इम्प्योर है। ज्ञान में बहुत इम्प्योरिटी नहीं है, वर्तन में इम्प्योरिटी है। कपड़े, कोट-बूट सब पहनते हैं न, वह सारा वर्तन कहा जाता है। वे तो इसका भी ध्यान नहीं रखते, बूट-वूट किसी का। पहनाने वाले मिल जाएँ तो पहनते हैं और पहनाने वाले न मिले तो ऐसे ही, जबकि यह तो, कोई पहनाने वाला नहीं मिले तो मैं अपने आप ही बूट ढूँढकर पहन लेता हूँ। मैं यों ही नहीं निकलता, इतना फर्क है। उनको पहनाने वाले नहीं मिले तो ऐसे ही, पहनाने वाले मिल जाएँ तो वैसे ही।

तप बाकी है, इसलिए रुका हुआ है केवलज्ञान

प्रश्नकर्ता : यानी उस चार डिग्री में यह दिखता है वह आ गया?

दादाश्री : यह दिखाई देता है वह, और दूसरे तो केवलज्ञान को रोके ऐसे दोष हैं, लोगों को नुकसान पहुँचाए ऐसे नहीं हैं। हम से भी दिन में सौ-सौ भूलें होती हैं अभी भी, वे भूलें आप में से किसी को भी दिखाई न दें ऐसी हैं, लेकिन केवलज्ञान को रोके, ऐसी हैं। हमें तो काम से काम है न? हमें तो मोक्ष में जाना है। तो कोई कहेगा, ‘आपको देर करनी है?’ तब कहें, ‘नहीं, देर भी नहीं और जल्दबाज़ी भी नहीं।’ हमें ऐसा भी नहीं है कि हमें जल्दबाज़ी है किसी तरह की। जल्दबाज़ी होती ही नहीं न, वीतरागता में?

इस केवलज्ञान में हमारी चार डिग्री कम है तो कुछ भाग नहीं होने की वजह से हमारा यह ज्ञान रुका हुआ है। तप नहीं होने पर ज्ञान रुका हुआ है। जब वह तप पूर्ण हो जाएगा उसके बाद केवलज्ञान उत्पन्न होगा, वर्ना उत्पन्न नहीं होगा।

काल की वजह से पचा नहीं है

प्रश्नकर्ता : आपकी चार डिग्री कम होने का कारण क्या है?

दादाश्री : इस काल की वजह से पूर्ण नहीं हुआ, वर्ना केवलज्ञान हमारे हाथ में ही था। लेकिन इस काल की वजह से पचा नहीं।

ज्ञानी पुरुष केवलज्ञान स्वरूप में रहने के ही आशय में होते हैं। लेकिन इस काल की वजह से, काल के हिसाब से केवलज्ञान स्वरूप में अखंड रूप से नहीं रह पाते। लेकिन उनका आशय कैसा होता है, कि निरंतर केवलज्ञान स्वरूप में ही रहना है। क्योंकि ‘केवलज्ञान स्वरूप’ को वे ‘खुद’ जानते हैं। केवलज्ञान स्वरूप को जान सकते हैं, बाकी जगत् का नहीं जान पाते। इस काल का इतना ज़बरदस्त इफेक्ट है कि केवलज्ञान स्वरूप में नहीं रह पाते। जैसे दो इंच के पाइप में से पानी फोर्स से आ रहा हो, तो ऊँगली रखने पर वह हट जाती है और आधे इंच के पाइप में से पानी आ रहा हो तो ऊँगली हटती नहीं है। इस तरह इस काल का ज़ोर इतना अधिक है! अत: वह ज्ञानी पुरुष को भी समतुला में नहीं रहने देता!

बरतते हैं चौदस में, लेकिन दिखता है प्रकाश पूनम का

प्रश्नकर्ता : यानी दादा, चौदस और पूनम में इतना फर्क पड़ जाता है, इस तरह?

दादाश्री : बहुत अंतर है। चौदस तो, हमें ऐसा लगता है इस तरह का, लेकिन बहुत फर्क है। हमारे हाथ में तो कुछ है ही क्या? उन्हीं के हाथ में है सबकुछ! लेकिन हमें संतोष रहता है,

(पृ.१३)

पूनम जितना। हमारी शक्ति खुद के लिए इतना काम करती है कि हमारी पूनम हो चुकी है, ऐसा ही लगता है।

प्रश्नकर्ता : दादा, पूरा मोक्ष रुक गया, चार मार्क्स में?

दादाश्री : चार की कमी है इसलिए नापास हो गए हैं, उतना भी नहीं चलता? नहीं, ऐसा नहीं चलता। वैज्ञानिक तौर पर नहीं चलता, फिर वह लौकिक तौर पर चलता है।

वह तो, केवलज्ञान में चार डिग्री की कमी है, उस कमी से बहुत नुकसान होता है। अंतिम एक प्रतिशत तो बहुत नुकसान वाला है, तो चारों इकट्ठे हो गए तब वह कितना नुकसान वाला होगा! और उसकी हमें अभी यहाँ पर ज़रूरत नहीं है। हमारा कोई काम रुका हुआ नहीं है।

कम पड़ गए मार्क के लिए नहीं चाहिए परतंत्रता

हमारा पूरा मोक्ष रुका हुआ है चार मार्क के कारण। और इस काल चक्र के आधार पर यहाँ बैठा हुआ हूँ। लोगों का कल्याण होना होगा, इसलिए बैठा हूँ। उसमें हमें नुकसान भी नहीं है। लोगों का कल्याण हो! हम तो मोक्ष में ही रहते हैं।

प्रश्नकर्ता : लेकिन दादा, चार मार्क ही रह गए थे न और आपको तो मूल वस्तु पकड़नी थी न?

दादाश्री : उसमें भी उनकी कोई भूल नहीं है, वे तो कहते हैं कि हम आपको अभी पास कर देते हैं। पेपर की जाँच करने में हमसे भूल हो गई है। मैं कहता हूँ, नहीं भाई, आप ऐसी झंझट मत करना। मुझे इस बात को सुनने की फुर्सत नहीं है। आप मार्क बढ़ाने की बात मुझसे मत करना। मैं तो स्वतंत्र हो चुका हूँ। आप मार्क बढ़ा दोगे तो मुझे परतंत्र होना पड़ेगा। हाँ, हमारे ये ही एक ऊपरी (मालिक) हैं, सीमंधर स्वामी।

प्रश्नकर्ता : आप ऐसा क्या करोगे जिससे आपको चार डिग्री मिल जाएगी?

दादाश्री : कुछ भी करने की ज़रूरत नहीं है इसमें। सिर्फ, मेरी यह इच्छा पूर्ण हो जाए न, तो मिल जाएगी। मेरे जैसा सुख लोग भी पाएँ, जगत्। और इन लोगों के सभी दु:ख चले जाएँ, यह जो भावना है न, यह भी पूर्ण हो जाए तो मेरा काम पूर्ण हो जाएगा।

केवलज्ञान में नापास इसलिए काम आ गए

प्रश्नकर्ता : आप अपने ज्ञान में भूत-भविष्य का कुछ देख सकते हैं? कुछ जान सकते हैं क्या?

दादाश्री : नहीं, मुझे ऐसा ज्ञान नहीं है कि मैं देख सकूँ। मैं तो आत्मज्ञान और केवलज्ञान दोनों के बीच की बातें कर सकता हूँ।

मैं एवरी सेकन्ड अलर्ट हूँ और अलर्ट इन 356 डिग्री। चार डिग्री में अलर्ट नहीं हूँ, उसी वजह से मैं नापास हुआ, इसलिए यहाँ आया हूँ। यह तो, मैं केवलज्ञान में नापास हुआ हूँ, इसलिए आपके काम आया, मॉनिटर के तौर पर। करोड़ों जन्मों में भी जो नहीं हो सकता वैसा, यह तो एक्सपर्ट मिल गए न, तो काम हो जाएगा। और कुछ नहीं। अत: आपको जो कुछ भी काम निकालना हो, वह निकाल सकते हो। हमेशा के लिए सुख चाहिए तो वह भी यहाँ मिलेगा।

मेरी जाति बिल्कुल ही अलग है, यह तो केवलज्ञान की जाति है। मैं तो इस केवलज्ञान में सिर्फ नापास हुआ हूँ, इतना ही है। मुझे उससे कोई परेशानी नहीं है। तो मुझे उसमें क्या? मुझे तो वह मोक्ष जल्दी मिले या देर से मिले, मुझे

(पृ.१४)

खुद को निरंतर ही मोक्ष बरतता है। मोक्ष अर्थात् मुक्तभाव, भाव से मुक्त। दुनिया का कोई भाव ऐसा नहीं है कि जो प्रवेश पा सके। वह ज्ञानी पुरुष को बाँध नहीं सकता है, भाव से। दुनिया का भाव कोई भी बाँध लेता है, लोग कुछ देखते हैं और कुछ न कुछ भाव बाँध लेते हैं, ऐसा हम नहीं बाँधते हैं, इसलिए लोगों के लिए लाभदायक हैं। इतना सा नापास हुआ हूँ, इसलिए लोगों को लाभ हो रहा है।

ऐसा हुआ ही नहीं है वर्ल्ड में, इन दस लाख सालों में ऐसा नहीं हुआ है! दीस इज़ द फस्र्ट टाइम (यह पहली बार है)। क्योंकि जिस डिग्री पर केवलज्ञान होता है, उस डिग्री पर नापास हुआ व्यक्ति पड़ा नहीं रहता है। सिर्फ मैं ही पड़ा हुआ हूँ, इसलिए आपके काम में आया हूँ। आपको समझ में आता है न?

प्रश्नकर्ता : हाँ, हाँ, दादा।

दादाश्री : पूरी दुनिया का स्पष्टीकरण करने के लिए आया हूँ। मैं निमित्त हूँ और मुझे मोक्ष में जाने की जल्दी नहीं है। मैं मोक्ष में ही रहता हूँ, हमेशा के लिए।

यह ज्ञान, वह एक आश्चर्य है न! जो ज्ञान सर्वज्ञ के हृदय में होता है, वह हमारे हृदय में है। सर्वज्ञ पद उत्पन्न हुए बिना एक भी वस्तु किसी को दिखाई नहीं देती। मुझे सभी वस्तुएँ जैसी हैं वैसी दिखाई देती हैं। इस जगत् का कोई भी परमाणु बाकी नहीं है, कोई तत्त्व ऐसा नहीं है कि जो मेरे ज्ञान के बाहर हो। जगत् के हर एक तत्त्वों का ज्ञानी हूँ।

मैं ज्ञान स्वरूप के बाहर एक सेकन्ड भी नहीं रहा हूँ, कभी भी। ज्ञान स्वरूप के बाहर एक सेकन्ड भी नहीं रहना, उसी को केवलज्ञान कहा जाता है। केवलज्ञान, वह वस्तु अलग है और केवलज्ञान स्वरूप, वह अलग चीज़ है। केवलज्ञान अर्थात् सभी ज्ञेयों का झलकना। हममें सभी ज्ञेय नहीं झलके हैं लेकिन काफी सारे ज्ञेय झलके हैं, इसीलिए तो हमारी वाणी में आपको नया-नया सुनने को मिलता है या नए-नए गहराई वाले पॉइन्ट्स जानने को मिलते हैं। सारी नई-नई बातें हैं और शास्त्र के बाहर की ही सारी बातें हैं! ये तो सारे केवलज्ञान के पर्याय हैं, लेकिन संपूर्ण स्वरूप से नहीं झलका है। चार डिग्री कम रहा है। अत: मैं ज्ञानी पुरुष के तौर पर रहता हूँ। इसीलिए मैं अपने आपको भगवान नहीं कहलवाता। यदि मुझे खुद को केवलज्ञान प्रकट हो गया होता तो भगवान कहा जाता, लेकिन इस काल में हो सके ऐसा नहीं है।

दादा भगवान की उपस्थिति की अनुभूति

प्रश्नकर्ता : आपकी उपस्थिति में जो आनंद की ‘फीलिंग्स’ (अनुभूति) होती हैं, वह भी उतनी अधिक ब्यूटिफुल (सुंदर) है!

दादाश्री : हाँ! तब वे भगवान कैसे होंगे? भगवान की ब्यूटी (लावण्यता) देखें न, तो हमें भूख भी नहीं लगती, प्यास नहीं लगती। किसी भी चीज़ की ज़रूरत नहीं पड़ती। और आनंद, आनंद और आनंद ही रहा करता है, ऐसी ब्यूटी है।

प्रश्नकर्ता : आपकी उपस्थिति में विशेष शांति का अनुभव होता है।

दादाश्री : यह तो, इस उपस्थिति की तो बात ही अलग है न! यह तो मेरी उपस्थिति आपको दिखाई देती है, लेकिन मुझे जिसकी उपस्थिति दिखाई देती है, वह उपस्थिति आपको भी बरतती है। चौदह लोक के नाथ, पूरे ब्रह्मांड का नाथ अंदर प्रकट हो गया है, उसका लाभ मुझे भी मिलता है और आपको भी मिलता है। इतनी निकटता होनी चाहिए, बस! जितना नज़दीक

(पृ.१५)

उतना लाभ और आसपास का वातावरण तो अच्छा रहता ही है। और उसमें भी फिर वातावरण में बदलाव! लेकिन निकटता का लाभ मिलता है और वह भी फिर समझकर, बिना समझ वाला लाभ नहीं है।

प्रश्नकर्ता : जब तीर्थंकर विचरण करते थे, वैसा वातावरण लगा...

दादाश्री : उपस्थिति से पूरा वातावरण ही चेन्ज हो जाता है। लेकिन तीर्थंकरों का वातावरण तो अन्कम्पेरेबल (तुलना न कर सके वैसा) होता है। कम्पेयर ही नहीं कर सकते। तीर्थंकरों का शरीर भी भगवान है!

दादा भगवान वही चौदह लोक के नाथ

प्रश्नकर्ता : आप कहते हैं कि ‘चौदह लोक का मालिक प्रकट हो गया है’, इसका क्या मतलब है?

दादाश्री :वह सब आप में भी है। ‘चौदह लोक का मालिक प्रकट हुआ’, इसका मतलब यह है कि जहाँ फुल स्केल में (पूर्ण रूप में) खुद हाज़िर हो गए हैं। जहाँ पर आवरण नहीं रहा।

जो आत्मा को देख सकता है, उसे केवलज्ञान कहते हैं। इसलिए हमने कहा है न, कि हमें केवलज्ञान नहीं पचा है। इतना सब ज्ञान होने के बावजूद भी, पूरी दुनिया हमारे दर्शन में आ गई है लेकिन ज्ञान में नहीं आई है। जबकि केवलज्ञान कैसा होता है? कुछ भी बाकी नहीं रहता। अत: हम समझ गए कि इतनी, इस डिग्री तक आकर रुक गया है अब। यह 356 डिग्री हमने बता दिया, लेकिन 357 नहीं हो रहा है और हमें करना भी नहीं है। मेरी इच्छा भी नहीं है। मुझे क्या है? ‘हे व्यवस्थित, तुझे गर्ज़ हो तब करना न!’ हम तो गाड़ी में बैठ गए, फिर झंझट गाड़ी वाले की!

जैसा पुस्तक में लिखा है कि हम ‘ए.एम.पटेल’ हैं और अंदर ‘दादा भगवान’ प्रकट हुए हैं और वे चौदह लोक के नाथ हैं। अत: जो कभी भी सुना नहीं हो, ऐसे यहाँ पर प्रकट हुए हैं।

एक भाई मुझसे कह रहे थे कि, ‘आपके पास बैठने से एकदम शांति हो गई।’ तब मैंने कहा, ‘मैं चौदह लोक के नाथ के साथ बैठा हूँ और आप मेरे साथ बैठे हो। तो वहाँ पर शांति तो क्या, आनंद बरतता है!’ हमें तो अंदर बेहिसाब सुख बरतता है। जिसे कोई अपेक्षा ही नहीं है, जो निरपेक्ष दशा है।

चौदह लोक के नाथ के साथ अभेदता

प्रश्नकर्ता : आप जो कहते हैं न, कि भीतर चौदह लोक के नाथ प्रकट हो गए, तो वे चौदह लोक के नाथ ही आपको अनुभव में आते हैं, वे किस प्रकार अनुभव में आते हैं?

दादाश्री : एकता लगनी चाहिए, संसार के जीवमात्र के साथ एकता लगनी चाहिए। भेदाभेद नहीं लगना चाहिए।

प्रश्नकर्ता : यानी यों स्पष्ट एकता लगती है आपको?ऌ

दादाश्री : एकता ही लगती रहती है। अत: किसी का कुछ दोष नहीं दिखता, निर्दोष ही दिखते हैं सब। वही पूर्ण दशा है! पूर्ण दशा यानी क्या कि ये सब निर्दोष देखा, फिर अनंत शक्तियाँ होती हैं, अपार!

प्रश्नकर्ता : वे शक्तियाँ कैसी होती हैं? हमें उन शक्तियों के बारे में सब पता चल सकता है न?

दादाश्री : बहुत सारी शक्तियाँ होती हैं। लेकिन वे सारी, इस संसार में से मुक्त करने वाली शक्तियाँ होती हैं! ऐसी संसारी शक्तियाँ नहीं होती। अत: सभी को अडचन हो तो उसको

(पृ.१६)

दूर कर देते हैं, कि ‘भाई, तू ऐसा करना, तू ऐसा करना।’

प्रश्नकर्ता : अर्थात् शक्तियाँ आपके अनुभव में आती हैं?

दादाश्री : सभी अनुभव में आती हैं और प्रकट होती हैं।

प्रश्नकर्ता : भीतर प्रकट हो चुके हैं तो उनका अनुभव यों उनकी स्वसत्ता की वजह से रहता है?

दादाश्री : नहीं, सब के साथ अभेदता लगनी चाहिए।

प्रश्नकर्ता : चौदह लोक के नाथ जब प्रकट हो गए, तब आपको पता चला, वह कैसे पता चला? उस समय क्या अनुभव हुआ?

दादाश्री : सभी तरह के अनुभव होते हैं न! उस दशा की शक्ति खुद में उत्पन्न हुई दिखाई देती हैं न! वे सारी शक्तियाँ, संपूर्ण शक्तियाँ उत्पन्न होती हुई दिखाई देती हैं। लेकिन वे जगत् के काम की नहीं हैं। जगत् तो पौद्गलिक चीज़ें ढूँढता है। यहाँ ये चौदह लोक के नाथ प्रकट हुए हैं, ऐसा समझकर यदि दर्शन करके जाए तो कल्याण हो जाएगा!

ऐसे भगवान मिलने के बाद ज़िम्मेदारी उनकी

भीतर चौदह लोक के नाथ प्रकट हुए हैं, उसकी गारन्टी मैं देता हूँ। क्योंकि वे अभी मुझे भी सचेत करते हैं, मेरी भूलें दिखाते हैं अभी भी! मेरी कौन सी भूलें? सूक्ष्मतम भूलें, जो जगत् के लिए नुकसानकारक नहीं होती फिर भी भूलें मानी जाती हैं। ऐसी भूलें दिखाते हैं, तब वे चौदह लोक के नाथ कैसे होंगे? यानी ऐसे नाथ को हमने देखा है। इसलिए हमें नाथ बनने की इच्छा ही नहीं हुई! भगवान बनने की इच्छा ही नहीं हुई! ऐसे भगवान मिलने के बाद हम क्यों भगवान बने? इस ज़िम्मेदारी में कौन पड़े?

प्रश्नकर्ता : आप ज़िम्मेदारी में से छूट तो नहीं सकोगे।

दादाश्री : नहीं, छूटने की, वह बात नहीं है, लेकिन ये भगवान के तौर पर ज़िम्मेदारी, व्यर्थ में वह ज़िम्मेदारी कौन ले? भीतर भगवान हैं, यदि वे नहीं होते तो लेनी पड़ती! भीतर भगवान प्रकट नहीं हुए होते तो लेनी पड़ती। प्रकट हुए हैं, फिर क्यों यह ज़िम्मेदारी लें? घर में सेठ बैठें हो तो फिर हमारी सेठाई करने का क्या मतलब है? है न, सेठ करते रहेंगे!

चौदह लोक के नाथ हमारे भीतर पूर्ण प्रकट हुए हैं। फिर भी वह पद मेरा नहीं है ऐसा कहते हैं, उसका क्या कारण है? हम में किंचित्मात्र भी जो दोष हैं, जिन्हें ये जगत् समझ नहीं सकता ऐसे दोष को, वे सूक्ष्मतम दोष, उन्हें भी ‘वे’ हमें दिखाते हैं। सूक्ष्मतम सभी दोष दिखाते हैं, एक भी बाकी नहीं रहता। यानी ‘वे’ दिखाने वाले हैं और ‘हम’ जानने वाले हैं। उनके दिखाने से हमने इस दोष को जाना है। उस पर से मैं यह समझ जाता हूँ कि ‘वे’ खुद प्रकाश देने वाले कैसे होगे? अत: भीतर जो हैं, वे पूर्ण अवतार हैं, पूर्ण दशा हैं, पूर्ण प्रकट हैं! और वे हमें सभी दोष दिखाएँ बगैर नहीं रहेंगे। आपमें आपकी स्थिति के अनुसार, वे प्रकट होते हैं और उस अनुसार आपको दिखाते हैं।

यानी हमारी एक भी स्थूल भूल नहीं है, एक भी सूक्ष्म भूल नहीं है। हमारी जो सूक्ष्मतर और सूक्ष्मतम भूलें हैं, जो वर्ल्ड में किसी को नुकसान नहीं करती, ऐसी भूलें, भगवान का प्रकाश मुझे यह दिखाता है! उस पर से मैं समझ जाता हूँ कि ‘वे’ खुद प्रकाश देने वाले कैसे होंगे?

(पृ.१७)

जब तक दोष हैं तब तक खुद की पूर्ण दशा नहीं कहलाती। जब वे सभी दोष चले जाते हैं तब वह दशा उत्पन्न होती है खुद की, तब तक चाहे कोई भी सूक्ष्मतम दोष हों लेकिन जब तक दोष है तब तक वह दशा खुद की नहीं कहलाती। खुद का बोलना, वह जोखिम है। लोगों में समझ नहीं होती इसलिए जोखिमदारी लेते हैं, लेकिन कोई समझदार तो जोखिमदारी लेगा नहीं न!

भूलों को दिखाने वाले चौदह लोक के नाथ

मेरी जो सूक्ष्मतर और सूक्ष्मतम भूलें होती हैं, जो केवलज्ञान को रोकती हैं, केवलज्ञान को रोकें, ऐसी भूलें होती हैं, वे भूल ‘भगवान’ ‘मुझे’ दिखाते हैं। तब ‘मैं’ जानता हूँ न, कि ‘मेरा ऊपरी है यह।’ ऐसा पता नहीं चलता? अपनी भूलें दिखाए, वह भगवान ऊपरी है या नहीं?

प्रश्नकर्ता : हाँ, ठीक है।

दादाश्री : इसलिए हम कहते हैं न कि, यह भूल जो हमें दिखाते हैं, वे चौदह लोक के नाथ हैं। उन चौदह लोक के नाथ के दर्शन करो। भूल दिखाने वाला कौन है? चौदह लोक के नाथ!

और वे ‘दादा भगवान’ तो मैंने देखे हैं, संपूर्ण दशा में हैं अंदर, उसकी गारन्टी देता हूँ। मैं ही उन्हें भजता हूँ न! और आपको भी कहता हूँ कि, ‘भाई, आप दर्शन कर जाओ।’ ‘दादा भगवान’ 360 डिग्री और मेरी 356 डिग्री हैं। इसीलिए हम दोनों अलग हैं, वह प्रमाणित हो गया या नहीं?

प्रश्नकर्ता : ज़रूर!

दादाश्री : हम दोनों अलग हैं। भीतर प्रकट हुए हैं, वे दादा भगवान हैं। वे संपूर्ण प्रकट हो गए हैं, जगमग ज्योति स्वरूप!

दादा के दर्शन ‘अंत’ तक (पूर्ण को) पहुँचते हैं

अंदर जो बैठें हैं दादा भगवान, वे मेरे भी भगवान हैं। लेकिन वे ऊपरी बनने के लिए मना करते हैं। ‘आप मेरे ऊपरी।’ मैंने पूछा, ‘ऐसा क्यों?’ तब कहते हैं, ‘आपने मुझे बहुत दिनों तक ऊपरी के रूप में भजा है। इसलिए अब मुझे आपको ऊपरी के रूप में रखना है कि आप इन लोगों का कल्याण करो!’ मैंने कहा, ‘आप कल्याण करो न!’ तो कहते हैं, ‘मुझसे कैसे कल्याण होगा? मेरी तो वाणी नहीं है, कुछ भी नहीं है।’ इसलिए भगवान ने हमें ऊपरी पद खुद ही दिया है। उन्होंने कहा कि ‘हम पात्र ढूँढ रहे थे, वह हमें आप में दिखाई दिया। हम तो अब संपूर्ण वीतराग होकर मोक्ष में बैठे हैं। अब हम किसी का भी कुछ नहीं कर सकते। इसलिए आप प्रकट स्वरूप में सर्व शक्तिमान हो। देहधारी होने के बावजूद संपूर्ण वीतराग हो। इसलिए हम आपको हमारा भी ऊपरी बना देते हैं और आप जगत् का कल्याण करो!’ इसलिए हम भगवान के भी ऊपरी हुए हैं! चौदह लोक के नाथ के, आज हम ऊपरी हैं। सर्व सिद्धि सहित यह ज्ञानावतार प्रकट हुआ है! भाई, तेरा दीया जलाकर चलता बन, घोट-घोट मत कर।

अतुल्य और अथाह ज्ञानी पुरुष, उनकी तू क्या क़ीमत लगाएगा? घर पर बीवी तक तुझे झिड़क देती है कि तुम्हारे में अक्ल नहीं है, फिर आप ज्ञानी पुरुष को कैसे नाप सकते हो? जौहरीपना है आप में? अरे, मुझे नापने जाएगा तो तेरी ही मति का नाप निकल जाएगा। उसके बजाय सभी आड़ाईयों को (मुंबई की) बांद्रा की खाड़ी में गठरी बाँधकर फेंक आ और सयाना होकर, सीधा होकर ‘मैं कुछ भी नहीं जानता’ कह दे और ‘अनंत काल की भटकन में से छुडवाओ’ उतना कह दे। बस इतना ही कह दे, फिर हम तेरा हल ला देंगे। ज्ञानी पुरुष चाहे सो करें, क्योंकि मोक्षदान का लाइसेन्स उनके हाथों में होता है!

(पृ.१८)

हमारे पाँच ही मिनट के दर्शन करने से आपका जन्मोंजन्म का कल्याण हो जाए, वैसा है। यहाँ पर सभी भगवान के दर्शन हो जाएँ, वैसा है। आपको जिनके दर्शन करने हों, उनके करना।

इन ‘दादा’ की और उनके महात्माओं की हवा से ही जगत् कल्याण हो जाएगा। मैं निमित्त हूँ, कर्ता नहीं। यहाँ तो जिसे भावना हुई और ‘दादा’ के दर्शन किए तो वे दर्शन ‘पूर्ण भगवान’ को पहुँचते हैं।

‘दादा के’ देह मंदिर के दर्शन कर लेना

आपको सब पसंद आया क्या?

प्रश्नकर्ता : पसंद-नापसंद की चीज़ ही कहाँ रही? दुर्लभ ऐसे आपके दर्शन हमें हो गए।

दादाश्री : कल्याण हो गया।

प्रश्नकर्ता : आपके दर्शन से मेरे आत्मा का कल्याण हो गया, ऐसा मैं मानता हूँ।

दादाश्री : इस दर्शन से ही हो जाता है। लेकिन ये दर्शन करना आना चाहिए। हम भी इन भगवान के दर्शन करते हैं। किसलिए करते हैं ये आप जानते हो? हम भीतर वाले इन साहब को नमस्कार करते हैं, किसलिए? वहाँ चौदह लोक के नाथ प्रकट हुए हैं। जो अत्यंत कल्याणकारी स्वरूप में हैं! पूरे कलियुग का नाश करने वाले हैं। कलियुग में सत्युग का भान कराते हैं। सत्युग में भी ऐसा नहीं था, वैसा भान कराते हैं।

दस लाख सालों के बाद आज ये ‘दादा भगवान’ आए हैं! प्रत्यक्ष भगवान आए हैं और उनका यह देह तो मंदिर है, तो उस मंदिर का नाश हो जाए उससे पहले मंदिर में बैठे हुए प्रकट ‘दादा भगवान’ के दर्शन कर लेना। ब्रह्मसंबंध ऐसा बाँध लेना कि पेड़-पौधे, पशु-पक्षी, सभी में भगवान दिखें! कच्चा संबंध बाँधोगे तो कुछ हाथ नहीं आएगा, इसलिए पक्का संबंध बाँध लेना।

ज्ञान के दर्शन के लिए ज़रूरी ज्ञानी के दर्शन

प्रश्नकर्ता : आपके दर्शन करने जो आते हैं, वे ज्ञानी के दर्शन करते हैं या ज्ञानी के ज्ञान के करते हैं?

दादाश्री : वे ज्ञानी और ज्ञान के, दोनों के दर्शन करते हैं। दोनों के नहीं करेंगे तो अधूरा रहेगा। ज्ञानी के दर्शन करे उसकी ज़रूरत है, और ज्ञान के दर्शन कब होते हैं? ज्ञानी के दर्शन पहले करते हैं, उसके बाद ज्ञान के दर्शन होते हैं। वह विवेक है, विनय है, उतना विनय साथ में होना चाहिए। भान सहित देखोगे तो आपका हल आएगा, वर्ना, कलेक्टर देखोगे तो कलेक्टर जैसे बनोगे। ज्ञान की प्राप्ति करने के लिए ‘ज्ञानी’ को पहचानो, अन्य कोई रास्ता नहीं है।

प्रश्नकर्ता : ज्ञानी को पहचानना, वही सबसे बड़ी बात है, ऐसा कहना है न आपका?

दादाश्री : हाँ, वही बड़ी बात है, बहुत बड़ी बात है! पहचानने से तो बेड़ा पार हो जाएगा! लेकिन अब, पहचान नहीं पाए तो आपके जैसा कोई कहे न इसे कि ‘भाई, पहचान कर लो और दर्शन करना ठीक से’, तब उसकी गाड़ी चलेगी।

यह आपका कुछ निश्चय रहा होगा इसलिए ये ज्ञानी पुरुष मिले हैं, वर्ना, ज्ञानी पुरुष के दर्शन दुर्लभ, दुर्लभ, सौ बार दुर्लभ कृपालुदेव ने कहा है। ‘जो अच्छे काल में भी दुर्लभ हैं, वे इस काल में सुलभ कैसे हो सकते हैं’, ऐसा कहते हैं। यह तो कुछ सच्ची आराधना की होगी इसलिए, वर्ना ज्ञानी पुरुष मिलते होंगे? कृपालुदेव ने क्या कहा है कि ‘ज्ञानी पुरुष तो देहधारी परमात्मा ही हैं।’

अभी फिर से मनुष्यपन मिलना मुश्किल है। तो इस ज़माने में आप मुझसे मिल गए, वही बड़ा आश्चर्य है! कोटि जन्मों का, कितना ज़्यादा

(पृ.१९)

ग़ज़ब का पुण्य होता है, तब मिल पाते हैं मुझ से! वर्ना, इन दादा के दर्शन नहीं होते, जिनके भीतर पूरे ब्रह्मांड के भगवान फुल्ली (संपूर्ण) रूप से प्रकट हो चुके हैं! जो माँगो, वह देने के लिए तैयार हैं। वे मिल ही नहीं पाते आपको। यह तो, आपको किस कारण से मिलें हैं? वह भी आपके ज़बरदस्त बड़े पुण्य से।

कभी-कभार ही ऐसे चौदह लोक के नाथ प्रकट होते हैं। मैं खुद देखकर कह रहा हूँ।

हज़ारों सालों तक सूक्ष्म दादा रहेंगे

प्रश्नकर्ता : दादा भगवान तो चौदह लोक के नाथ हैं, उनके अलावा हमें और क्या चाहिए?

दादाश्री : चौदह लोक के नाथ हैं लेकिन वे अपने हाथ में आएँगे कैसे? जब तक यह देह मंदिर है तब तक पकड़ में आएँगे। उसके बाद जब यह मंदिर ही खत्म हो जाएगा तब? हाँ, आँखों से दिखाई देने वाले को ही दादा मानते हैं। बाकी, मूल दादा भगवान अलग हैं। ये जो दिखाई देते हैं, वे दादा अलग हैं और फिर बीच का भाग, सूक्ष्म दादा हैं।

प्रश्नकर्ता : तो आपने जो भावना कही है, वह कौन सी भावना होनी चाहिए, सूक्ष्म दादा की?

दादाश्री : जब तक निदिध्यासन रहेगा, तब तक किसी तरह की परेशानी नहीं आएगी। अगर इस स्थूल की उपस्थिति को ढूँढोगे तो परेशानी होगी।

प्रश्नकर्ता : और यदि इसी मूर्ति का निदिध्यासन रहेगा तो कोई परेशानी नहीं आएगी?

दादाश्री : फस्र्ट क्लास रहेगा, हाई क्लास रहेगा। चलता-फिरता-बोलता हुआ, सबकुछ रहेगा। वे साथ में दिखाई देते हैं इतना ही नहीं, खुद के साथ ही हैं ऐसा लगता है। बातें करते हुए भी दिखाई देते हैं। वह हमेशा के लिए टिकेगा। हम नहीं होंगे तब भी सूक्ष्म दादा हज़ारों सालों तक चलेंगे।

दर्शन से मिलती है असल (यथार्थ) चैतन्य शक्ति

प्रश्नकर्ता : दादा, आपका यह जो निदिध्यासन होता है, आपके दर्शन होते हैं, वह क्या है?असल चैतन्य, वह क्या है?

दादाश्री : हमारी डायरेक्ट (सीधी) शक्ति प्राप्त हो जाती है।

प्रश्नकर्ता : क्या वह असल चैतन्य है?

दादाश्री : उनका निदिध्यासन करने से भीतर असल चैतन्य शक्ति उत्पन्न हो जाती है। भीतर इस निदिध्यासन में चैतन्य साथ में होता है। इसलिए आपके भीतर ज़बरदस्त शक्ति बढ़ जाती है। दादा भगवान को याद करने से उनके परमाणु आप में खिंच जाते हैं, याद करते ही।

प्रश्नकर्ता : और सीमंधर स्वामी?

दादाश्री : हाँ, उन्हें याद करते ही उनके प्रत्यक्ष परमाणु हम में आ जाते हैं।

स्थूल पार करके, सूक्ष्म में प्रवेश करो

प्रश्नकर्ता : दादा, ऐसा क्यों है कि आपकी उपस्थिति में एक भी वृत्ति बिल्कुल ज़ोर नहीं मारती और जैसे ही आप जाएँगे तो बाद में ये फाइल-1 जैसे वहीं के वहीं, सब शुरू हो जाता है फिर, रोज़ का क्रम!

दादाश्री : यदि हमारी सूक्ष्म हाज़िरी रख सको, तो ऐसा नहीं होगा।

प्रश्नकर्ता : दादा, सूक्ष्म हाज़िरी किस तरह से रखनी है?

दादाश्री : आँख मीचों और दादा दिखें।

(पृ.२०)

जहाँ देखों वहाँ दादा दिखाई दें। दादा दिखाई दें यानी आपकी जोखिमदारी नहीं।

स्थूल का फायदा मिलता है, परंतु फिर सूक्ष्म में जाना चाहिए। ‘दादा भगवान को नमस्कार करता हूँ’, ऐसा बोलने के बाद ‘दादा’ दिखने चाहिए, फोटो के बिना भी ‘दादा’ दिखने चाहिए।

जब तक दादा खुद होते हैं, तब तक वे स्थूल हैं। स्थूल में से सूक्ष्म में जाना चाहिए। स्थूल तो मिला, परंतु अब सूक्ष्म में जाना चाहिए और दादा हाज़िर नहीं हों तब तो सूक्ष्म का ही प्रयोग शुरू कर देना चाहिए और ये सूक्ष्मतर और सूक्ष्मतम में जाने का प्रयोग करना चाहिए।

हमेशा के दादा ढूँढ निकालो

प्रश्नकर्ता : ‘ये स्थूल दादा चले जाएँगे, उसके बाद हम क्या करेंगे’, उस बात का जवाब दे रहे हैं दादा?

दादाश्री : हं, आपको तो हमेशा वाले दादा ढूँढ निकालने हैं। ये दादा तो छिहत्तर साल के हैं, शरीर छूट जाएगा और लुढ़क जाएँगे, इनके लिए क्या कह सकते हैं? उसके बजाय यदि आपने हमेशा वाले दादा ढूँढ निकाले होंगे तो फिर झंझट रहेगी क्या? फिर यदि रहते हैं तो चाहे सौ साल जीएँ, हमें हर्ज नहीं है। लेकिन आपको अपना ढूँढकर बैठना चाहिए।

पाँच आज्ञा का पालन करता हो तो वह हमारी प्रत्यक्ष हाज़िरी है! प्रत्यक्ष रूप सूचित करता है यह। हमें पाँच आज्ञा देकर गए हैं, फिर हमें क्या? वे खुद ही हैं न!

हमारी आज्ञा, वही ‘हम’ हैं, ‘खुद’ ही हैं। हमारी पाँच आज्ञा में रहने का प्रयत्न करो। ‘हमारे’ पाँच ‘फंडामेन्टल’ (मूलभूत) वाक्य हैं। उससे यदि पूरे वर्ल्ड को काम निकालना हो तो ऐसा हो सके ऐसा है। ‘ज्ञानी पुरुष’ की आज्ञापूर्वक अंत तक का जो भी करना हो वह कर लेना चाहिए, ऐसा अवसर बार-बार नहीं मिलेगा!

फिर नहीं मिलेंगे, ऐसे प्योर भगवान

ये ‘दादा भगवान’ फिर से नहीं मिलेंगे, इतने प्योर भगवान! क्योंकि दूसरे भगवान तो ऐसा ही कहते हैं, ‘मैं खुद ही भगवान हूँ और मैं ही इसका कर्ता-धर्ता हूँ’, लेकिन मैं तो ऐसा कहता ही नहीं न!

प्रश्नकर्ता : नहीं, नहीं।

दादाश्री : जो हैं, उन्हीं के लिए कहता हूँ न कि ये हंड्रेड परसेन्ट भगवान हैं। अन्य किसी भगवान का गलत नहीं है। बिल्कुल सही बात है। लेकिन वे खुद को भगवान कहते हैं इसीलिए हमें उतना पूर्ण लाभ नहीं मिलता। जबकि इनसे तो क्या आश्चर्य सर्जित हो सकता है, वह कहा नहीं जा सकता!

इसीलिए तो सब को दादा भगवान दिखाई देते हैं न! नहीं तो दादा भगवान दिखेंगे ही नहीं न! चौबीस घंटे दादा भगवान का ध्यान रहता है, वह किसलिए? आज तक कोई भी इस तरह से याद नहीं रहे। सभी का स्मरण करना पड़ता है, ये अपने आप ही आ जाते हैं। ये तो विस्मृत ही नहीं होते जबकि बाकी सब का स्मरण तो याद करना पड़ता है।

प्रश्नकर्ता : यह तो अपने आप ही शुरू हो जाता है।

दादाश्री : अपने आप ही चलता है। लोग कहते हैं न, कि ‘यह क्या आश्चर्य है? हम न चाहें फिर भी वे हमारे ध्यान में रहते ही हैं’।

इसलिए अब काम हो गया। ‘दादा, दादा’ करते रहो, ‘शुद्धात्मा, शुद्धात्मा’ करते रहो। दादा ही शुद्धात्मा हैं।

(पृ.२१)

पहचाना माता जी ने ‘मेरा भगवान तू है’

ये तो सभी देह को नमस्कार करते हैं, उन्हें देह अच्छी मिलेगी। कोई अंदर बैठे हुए भगवान के दर्शन तो करता ही नहीं है। देह को नमस्कार नहीं करना है, अंदर बैठे हुए भगवान को नमस्कार करना है। वही यथार्थ नमस्कार है। देह को नमस्कार करने से संसार मिलता है और चैतन्य को नमस्कार करने से मोक्ष मिलता है।

लोग क्या देह को नमस्कार करते हैं? नहीं, वे तो पूज्य गुणों की वजह से नमस्कार करते हैं। हमने अपनी बा (माँ) से कहा था, ‘अब आपको बाहर दर्शन करने जाने की ज़रूरत नहीं है। अब घर पर ही दर्शन करना’। तो हमारी बा रोज़ हमें नमस्कार करती थीं।

बा तो कम्प्लीट मानती थीं, कि ‘तू भगवान हैं, मेरा भगवान तू हैं’। मैंने कहा भी था कि ‘आपके यहाँ भगवान आए हैं’। तब उन्होंने कहा, ‘हाँ मेरे यहाँ आए हैं’। बा मानती थीं, लेकिन बाकी सब लोगों को कैसे समझ में आए, बेचारों को? समझ में आना चाहिए या नहीं आना चाहिए? समझ में आए बिना क्या करते वे? हीरा हो फिर भी कोई ले जाए दो बिस्किट देकर। ले लेंगे न या नहीं लेंगे?

प्रश्नकर्ता :ले लेंगे।

दादाश्री :इस दुनिया का आश्चर्य ही कहे जाएँगे, ये दादा भगवान!

इन ‘दादा भगवान को नमस्कार करता हूँ’, बोलता हूँ, उन ‘दादा भगवान’ को आप पहचानते हो? ये तो ‘ए.एम.पटेल’ हैं और पब्लिक ट्रस्ट हैं और देरासर हैं। सब से सुंदर इस देरासर में, चौदह लोक के नाथ बैठें हैं! पूरे वर्ल्ड का कल्याण करने के लिए आज हाज़िर हुए हैं इस मंदिर में, तो हम भी दर्शन करते हैं। ‘दादा भगवान’ को नमस्कार करते हैं और इन सभी धर्मों की उन्नति के लिए ये ‘दादा भगवान’ प्रकट हुए हैं।

दादा को नमस्कार कितनी बार करें?

प्रश्नकर्ता : हमें कितनी बार दादा भगवान को नमस्कार करने चाहिए, ताकि हमारा तार रोज़ आपके साथ जुड़े?

दादाश्री :उसे गिनने में तो बहुत समय लगेगा। सौ बार कहेंगे तो फिर गिनता रहेगा।

प्रश्नकर्ता : तो दादाजी, ये सीमंधर स्वामी का तो गिनना ही पड़ता है न चालीस बार।

दादाश्री : उनके लिए गिनना। दादा तो निरंतर रहने ही चाहिए।

प्रश्नकर्ता : निरंतर रहने चाहिए। ठीक है। वे रहते ही हैं।

दादाश्री : सीमंधर स्वामी के लिए रखना हो तो चालीस बार, एक-दो-तीन-चार... बोलना।

प्रश्नकर्ता : हम नमस्कार विधि बोलते हैं, पंच परमेष्टि भगवान को, ॐ परमेष्टि, तीर्थंकर साहबों को, शासन देवी-देवताओं को नमस्कार करते हैं, तब अंदर दृष्टि के सामने क्या होना चाहिए?

दादाश्री :नज़र के सामने दादा की मूर्ति होनी चाहिए।

प्रश्नकर्ता : फोटो?

दादाश्री : चित्रपट, फोटो।

प्रश्नकर्ता : हम सब दादा के प्रति का राग, जितना इकट्ठा करते हैं, तो फिर अगले जन्म में वह राग वापस खाली हो जाएगा न?

दादाश्री :मुझ पर जो राग है न, वह सीमंधर स्वामी को ही पहुँचता है।

(पृ.२२)

महात्मागण : जय सच्चिदानंद! (आत्मोल्लास से)

प्रश्नकर्ता : लेकिन दादा भी सीमंधर स्वामी जैसे ही हो जाएँगे न?

दादाश्री :वैसा बनकर मुझे क्या करना है? वे तो हैं ही न फिर हमें वैसा बनकर क्या करना है?

प्रश्नकर्ता : दादा, आप बन चुके हैं, क्या ऐसा कह सकते हैं?

दादाश्री : हमारी तो, इन लोगों का कल्याण हो जाए, वही अपनी भावना।

तेरी ही भावना, तुझे मिलती है सौ गुना

प्रश्नकर्ता : ज्ञानी असंग होते हैं तो उन्हें किसी भी प्रकार के व्यवहार से लेना-देना नहीं होता, तो अब नमस्कार करते हैं तो वे किस प्रकार से स्वीकार करते हैं?

दादाश्री : स्वीकार नहीं करते, वे तो वीतराग हैं। रिटर्न विथ थेंक्स (धन्यवाद के साथ वापस)। यदि एक गाली देगा तो सौ गालियाँ होकर वापस आएँगी। एक नमस्कार करेगा तो सौ नमस्कार होकर वापस आएँगे। तेरी जो भावना-इच्छा है, वह सौ प्रतिशत होकर वापस मिलती हैं। एक कंकर फेंकेगा तो सौ कंकर वापस, रिटर्न विथ थेंक्स।

प्रश्नकर्ता : हंड्रेड टाइम्स (सौ बार)?

दादाश्री : हंड्रेड टाइम्स। अत: तुझे ठीक लगे तो कंकर मारना, ठीक लगे तो फूल चढ़ाना और ठीक लगे तो कुछ इच्छापूर्वक नमस्कार कर। यानी तू जैसा माँगेगा वैसा, यदि मोक्ष माँगेगा तो मोक्ष मिलेगा।

शक्ति के लिए बोलना नमस्कार

दादा भगवान का नाम लोगे न, तो कैसी भी (परिस्थिति में) मन स्थिर न हो रहा हो, तब भी होने लगेगा। चाहे कैसी भी खराब पोज़िशन में भी ‘दादा भगवान को नमस्कार करता हूँ’, ऐसा बोलना। क्योंकि चौदह लोक के नाथ को मैंने खुद देखा है। उनमें क्या शक्ति नहीं हैं, अनंत शक्ति के जो मालिक हैं! तो अब बोलोगे ऐसा?

प्रश्नकर्ता : हाँ।

दादाश्री :यह जो आप ‘अनंत शक्ति हैं’, ऐसा बोलते हो, वे शक्ति कितनी हैं? वह किसके जैसा रूपक है? छोटे बच्चे से हम पूछे कि समुद्र देखने गया था? कितना बड़ा था? तो वह अपने हाथ चौड़े करके उतना ही दिखाता है, वैसा अपने महात्माओं का है। लेकिन आत्मा में गज़ब की शक्ति हैं! अनंत शक्ति हैं! पूरे ब्रह्मांड को हिला दे उतनी शक्ति हैं! लेकिन उसके घर के मालिक को उसे देखना नहीं आए, उसमें कोई क्या करे?

खुद तो अनंतानंत शक्तियों का भंडार हैं, मात्र भान होना चाहिए। भान होने के बाद शक्तियाँ प्रकट कर लेनी चाहिए।

आप स्वयं ही हो ‘दादा भगवान’

अब यहाँ पर, यह जो रास्ता है न, यह अक्रम विज्ञान, वह क्या कहना चाहता है कि खुद, खुद की सँभालो। और ‘दादा भगवान को मैं नमस्कार करता हूँ’ ऐसा जितनी बार बोलते हो, वह आपके भीतर वाले दादा के लिए ही बोलते हो। ये सब, जगत् में जो बोलते हैं न, उसमें क्या होता है कि मुझे आपका नाम बोलना पड़ता है। अरे भाई, मुझे किसलिए आपका नाम लेना पड़े? और यह तो दादा का और उसका एक ही। यहाँ आरती उतारते हो, वह आपके भीतर वाले दादा की ही आरती उतारते हो। यह आपको ही स्पर्श करती है, यह बात। वैसे तो दिखने में लोगों को ऐसा लगता है कि यह दादा की भक्ति

(पृ.२३)

है। नहीं, ऐसा नहीं है, हर एक जीव को स्पर्श करती है। यह व्यक्त मार्ग है। खुद, अपना व्यक्त हो रहा है, निरंतर व्यक्त हो रहा है।

जिन्हें खबर नहीं है कि अपने यहाँ खुद अपनी ही कीर्तनभक्ति करते हैं, उन्हें तो फिर नुकसान ही होगा न! यह जानने के बाद नुकसान मत होने दो! यहाँ जो भक्ति करते हैं, वह मेरे लिए, ‘ए.एम.पटेल’ के लिए नहीं है, ‘दादा भगवान’ की है! और ‘दादा’ तो सभी में बैठे हैं, मुझ अकेले में नहीं बैठे हैं, वे आप में भी बैठे हैं, ये उनकी ही भक्ति है! यह आरती वगैरह सब उनका ही है और इसीलिए यहाँ पर सभी को आनंद आता है।

प्रश्नकर्ता : उस घड़ी सब आनंद में आ जाते हैं, उसका कारण क्या है?

दादाश्री : क्योंकि ये ‘दादा’ यदि देहधारी रूप में होते न, तब तो मन में ऐसा होता कि खुद अपना ही गाना गाते रहते हैं! वास्तव में यह वैसा नहीं है! कृष्ण भगवान ने गीता में इसी तरह गाया है! परंतु लोगों को समझ में नहीं आता न! ‘तू’ ही कृष्ण भगवान है, लेकिन जब तक स्वरूप का भान नहीं हुआ हो, तब तक यह किस तरह समझ में आएगा?

सुनने वाला भी खुद का सत्संग करता है और बोलने वाला भी खुद का सत्संग करता है। यह विज्ञान इस प्रकार का है कि किसी व्यक्ति को दूसरों के लिए करने की ज़रूरत नहीं है। अपने आप खुद अपने लिए ही कर रहे हैं!

दादा का इसमें कुछ नहीं है। खुद का अपना हर एक का है, प्रकट होगा। यहाँ पर सारी जो कुछ भी क्रियाएँ हैं, वे ‘खुद’ अपनी ही क्रिया कर रहे हैं। ‘दादा भगवान’ वे भी उनके अंदर रहे हैं, वही भगवान, उन्हें ही प्रकट कर रहे हैं!

प्रकट पुरुष के आधार पर प्रत्यक्ष अनुभव

प्रश्नकर्ता : दादा, आप कहते हैं, भगवान अंदर प्रकट हो गए हैं, तो वह ‘प्रकट होना’ अर्थात् क्या?

दादाश्री : प्रत्यक्ष अनुभव। परोक्ष अनुभव हो सकता है कभी, लेकिन यह तो प्रत्यक्ष अनुभव है।

प्रश्नकर्ता : प्रत्यक्ष?

दादाश्री : हाँ, आत्मा का प्रत्यक्ष अनुभव है, अपरोक्ष अनुभूति है।

प्रश्नकर्ता : आत्मा के अपरोक्ष दर्शन किस प्रकार हो सकते हैं?

दादाश्री : आत्मा के अपरोक्ष दर्शन आपने किए हैं लेकिन उसका पता नहीं चलता न! यहाँ पर सत्संग में आओगे तो वह बात आपको समझ में आ जाएगी।

प्रश्नकर्ता : लेकिन खुद के आत्मस्वरूप के जो अन्य अनुभव होने चाहिए, वे नहीं होते हैं। बुद्धि को समझ में आता है लेकिन अनुभव नहीं होता।

दादाश्री : वही अनुभव है, ये सब जानते-देखते रहना उसी को अनुभव कहते हैं। अन्य अनुभव नहीं कहा जाएगा। मन में खराब विचार आए, अच्छे विचार आए, वे ज्ञेय हैं और हम ज्ञाता है। उन सबको देखते रहना है, उसी को अनुभव कहते हैं। फिर जैसे-जैसे धीरे-धीरे यह सब अनुभव आगे बढ़ता जाएगा, वैसे-वैसे मुक्त अनुभव होता जाएगा। प्रकट अनुभव। अभी यह परोक्ष अनुभव होता है। (पहले) परोक्ष अनुभव होता है, फिर अपरोक्ष होता है, ऐसा करते-करते आगे बढ़ता जाएगा।

प्रश्नकर्ता : इसमें तो प्रकट पुरुष का आधार

(पृ.२४)

चाहिए। उनकी प्रकटता, उनका ही ज्ञान, अपना नहीं, उनकी ही अनुभूति, तो काम होगा।

दादाश्री : अभी हम कैसे हैं, उसका पता नहीं चला? ऐसा होने के बावजूद, इतनी सारी झंझट होने के बावजूद भी शुद्धता नहीं जाती। आपकी भी ऐसी ही दशा हो गई है लेकिन यह ज्ञान राह चलते मिल गया है। इसलिए बाहर धूल उड़ती है तो ध्यान वहाँ पर चला जाता है। लेकिन उसे देखना नहीं है। धूल उड़े, कंकर उड़े, सबकुछ उड़ेगा। लेकिन वे ज्ञेय हैं और हम ज्ञाता हैं। हमें ज्ञातापद में बैठकर ज्ञेय को जानना है। जगत् पूरा ही उड़ेगा, माँ-बाप-बेटे मृत्यु शय्या पर हों और वहाँ ज्ञेय-ज्ञाता का संबंध रखकर रहें, तब यह विज्ञान उत्पन्न होता है।

खुद ज्ञानसत्ता मात्र हैं। ज्ञातासत्ता में रहे तो मुश्किलें खत्म हो गई। जितना पूर्व का अभ्यास उल्टा होगा न, उतना असर होगा। आपको आत्मज्ञान हो गया है, वह क्या कम कहा जाएगा? वर्ल्ड में पूज्य होने जैसा पद प्राप्त हुआ है। बाकी, आपमें आत्मा खड़कता ही है। आत्मा लक्ष (जागृति) में बैठा है, वह खड़कता ही है। खड़कता है यानी डिब्बे में गोलियाँ डालकर खडख़ड़ाए तो आवाज़ आती है, वैसा नहीं है। ये आवाज़ वाली चीज़ नहीं है।

इसका लक्ष किसी को एक क्षण के लिए भी नहीं बैठा होता और आपको ये हमेशा का लक्ष बैठा है। अब लक्ष कभी भी न चुके, वही विज्ञान है।

प्रकट दीए से प्रज्वलित करो दीया

आपके भीतर ‘दादा भगवान’ बैठे हैं, वे ही चेतन प्रभु हैं, वे ही परमात्मा हैं। वे ही हमारे भीतर प्रकट हुए हैं और आप में प्रकट होने बाकी हैं। यह तो धर्म नहीं है, यहाँ तो काम निकाल लेना है। कब तक धर्मशालाओं में बैठे रहेंगे? खुद का काम निकाल लेना है, यानी क्या कि ‘ज्ञानी पुरुष’ से खुद का स्वरूप जान लेना है। ‘ज्ञानी पुरुष’ का दीया प्रज्वलित हुआ है, तो ‘उससे’ आपका दीया लगा दो, तो आपका दीया भी प्रज्वलित हो जाएगा। यह तो, किसी काल में ही ‘ज्ञानी पुरुष’ प्रकट होते हैं, दस लाख सालों में अक्रम ‘ज्ञानावतार’ अवतरित होते हैं, तब घंटे भर में ही खुद का आत्मा प्रकट हो सके, ऐसा होता है। इसीलिए ‘हम’ कहते हैं कि अपना काम निकाल लो।

महात्मा भी भगवान बनेंगे एक दिन

प्रश्नकर्ता : आपने जो कहा कि हम सभी को आप भगवान बनाना चाहते हैं, वह तो जब बनेंगे तब ठीक है। अभी तो नहीं बने हैं न?

दादाश्री : लेकिन ऐसा होगा न, क्योंकि यह अक्रम विज्ञान है! जो बनाने वाला है, वह निमित्त है और बनने की जिसे इच्छा है, जब ये दोनों इकट्ठे होंगे, तो वैसा होगा ही! बनाने वाला क्लियर है और अपना क्लियर है, अपनी और कुछ नीयत नहीं है, अत: एक दिन सारे अंतराय टूट जाएँगे और भगवान बनकर रहेगा, जो कि अपना ही मूल स्वरूप है!

प्रकट की पहचान होने पर, हो सकते हैं उस रूप

ये दादा भगवान नहीं हैं, अंदर जो प्रकट हुए हैं, वे पूरे ब्रह्मांड के नाथ हैं, वे दादा भगवान हैं! वे दादा भगवान आप में भी हैं, लेकिन प्रकट नहीं हुए हैं। वे पूर्ण प्रकाश में आ जाने चाहिए। अब पूर्ण प्रकाश में आने लगेंगे।

अब, अगर इसमें बुद्धि घुसी तो बिगाड़ देगी। अत: बुद्धि से कहना कि, तू अपने आप

(पृ.२५)

संसार का काम करती है, वह करती रहना, बहन। इसमें हाथ मत डालना। ‘सारा रिलेटिव तुझे सौंप दिया। जो रियल है, वह ज्ञान को सौंप दिया है।’ इसे ज्ञान कहते हैं। आपको ज्ञान दिया है, फिर यह जब विज्ञान स्वरूप हो जाएगा तब फुल प्रकट होगा, परफेक्ट। अभी आप में भगवान ज्ञान स्वरूप से हैं ही, वे विज्ञान स्वरूप हो जाएँगे! तो ये विज्ञान स्वरूप हो चुके हैं इसीलिए वह भगवान पद कहा जाता है।

हमारा दिया हुआ ज्ञान, वह तो एक्ज़ेक्ट अपनी जगह पर है। जितना आपको दृष्टिगम्य हुआ, उतना आपका। बाकी का दृष्टिगम्य नहीं हुआ है। मूल स्वरूप में जो ज्ञान दिया है, उस मूल स्वरूप की अभी तक आपको एक्ज़ेक्टनेस नहीं आई है, पूरी तरह से। तब तक ऐसा लगेगा कि बढ़ रहा है। वर्ना यह ज्ञान तो वही का वही है, मूल स्वरूप में ही है। लेकिन मूल स्वरूप में जब एक्ज़ेक्टनेस आएगी, तब फिर बढऩा या कम होना नहीं रहेगा। यह बढऩा और कम होना क्या है? आपको जो दृष्टि मिलती है वह बढ़ती जा रही है दिनोंदिन। वह मूल स्वरूप में आना चाहती है। जिस प्रकार का आपको दिया था, उसी स्वरूप होना चाहती है।

उसके पीछे ज्ञानी की करुणा

दुनिया में बाकी सब लोग मिल जाएँगे, लेकिन मैं-ज्ञानी-अंबालाल नहीं मिलेंगे। ‘मैं’ कौन? ‘मैं’, वे ‘दादा भगवान’ हैं, ये ज्ञानी हैं और अंबालाल वे ‘पटेल’ हैं। मैं-ज्ञानी-अंबालाल नहीं मिलेंगे। यह योग नहीं मिलेगा, बाकी सब योग मिल जाएँगे। भगवान खुद हाज़िर नहीं होते। ये जो हो गए सो हो गए। पूरे ब्रह्मांड के भगवान, यह मैं कह रहा हूँ, उसकी गारन्टी देता हूँ। ‘जो जितना कनेक्शन कर लेगा, वो उसके बाप का।’

वास्तव में ये तीन विभाग तो मैं कर देता हूँ। मैं, ज्ञानी और अंबालाल, तीन विभाग कर देता हूँ और उसके पीछे करुणा है। वास्तव में दो ही भेद हैं - दादा भगवान और अंबालाल, दो ही हैं। लेकिन तीन करने के पीछे का कारण क्या है कि इस दूषमकाल के जीव हैं न शंकालु हैं। बेकार की शंकाओं से बल्कि इनका बिगड़ेगा। अत: उन्हें जुदा कर दिया, ताकि शंका ही खड़ी नहीं हो न?

इससे उसे ठंडक रहेगी। हाँ! इसलिए ताकि अब उसका पागलपन खड़ा न हो। वास्तव में दो ही हैं ये। कृपालुदेव ने तो कहा है, ज्ञानी पुरुष, वे देहधारी परमात्मा ही हैं। लेकिन ये तीन विभाग बना दिए हैं। इसका कारण है, उसके पीछे की करुणा। ताकि यहाँ से भाग न जाए, यहाँ आया हुआ भटक न जाए।

खुला रहस्य, अक्रम विज्ञान द्वारा

यह तो जितनी बात निकल जाए उतना ही अच्छा, वर्ना तो निकले ही नहीं न। दृष्टि के बिना नहीं निकल सकती कभी भी। यह तो मैं आपके लिए कह रहा हूँ।

प्रश्नकर्ता : लेकिन अक्रम विज्ञान ने अंतर (भीतर) का पूरा रहस्य ज्ञान खोल दिया है।

दादाश्री : ये तो कभी खुला ही नहीं था। जबकि इसमें तो अंत तक एक-एक कदम चले हैं।

प्रश्नकर्ता : इन शास्त्रों में या कोई दूसरा अंदर की ऐसी बातें नहीं बता सका है।

दादाश्री :हो ही नहीं सकता न, जानेगा ही नहीं न!

प्रश्नकर्ता : आत्मा है और बाकी सब पुद्गल (अहंकार) है, बस!

(पृ.२६)

दादाश्री : अंत तक यह बात है और केवलज्ञान जानते हैं तब ऐसा बताते नहीं है। ऐसा तो मैंने बताया ही नहीं कभी, यह तो आज ही बताया है। क्योंकि हम संपूर्ण दशा में रहते हैं, अकेले में 360 पर। दो में नहीं रहते। 356 के दर्शन होते हैं और 360 पर हम रहते हैं। इसीलिए दर्शन करने वालों को बहुत फायदा है! अभी बात करते समय उतना फायदा नहीं होता।

प्रकाश वाला दीया कभी भी नहीं होता है। यह तो सूरत के स्टेशन पर साइन्टिफिक सरकमस्टेन्शियल एविडेन्स इकट्ठे हो गए और यह कुदरती रूप से उत्पन्न हुआ है! दिस इज़ बट नैचुरल (यह कुदरती है)। तो फिर इससे जितने दीये प्रज्वलित करने हों उतने हो सकते हैं। लेकिन दीया ही नहीं होगा तो कैसे होगा? बाकी, घी तो सभी लोगों ने डाल रखा है! लेकिन प्रकट की पहचान होनी चाहिए न!

‘पहचान’ होने पर काम निकाल लो

प्रश्नकर्ता : ऐसी गहन बात निकले न, तब आपकी बहुत उच्च प्रकार की पहचान होती है उस समय, आपकी दशा की बहुत अद्भुतता लगती है, ‘अक्रम विज्ञान’ की अद्भूतता महसूस होती है।

दादाश्री : सभी को यह पहचान समझ में नहीं आती। क्या पहचान को समझना वह आसान बात है? पहचान समझ में आ जाए न, तो वह उसी रूप हो जाएगा। पहचानना आसान बात नहीं है न!

ऌहम क्या कहना चाहते हैं? चौदह लोक के नाथ इस तरह सामने से आकर नहीं मिलते। वे तो दादा के थ्रु आपको मिले हैं। क्या हुआ है?

प्रश्नकर्ता :दादा के थ्रु मिले हैं।

दादाश्री : हाँ। इसलिए दादा कहते हैं कि भाई, काम निकाल लो। किसलिए? ऐसे ये नाथ नहीं मिलेंगे। जहाँ नाथ प्रकट होते हैं तब वे वीतराग हो चुके होते हैं। और यहाँ नाथ प्रकट हुए हैं और ये खटपटिया वीतराग हैं इसलिए पकड़ में आ गए हैं। इसलिए मैं कहता हूँ कि काम निकाल लो। सब पूर्णाहूति करवा देंगे। अनंत जन्मों के नुकसान की सारी भरपाई करवा देंगे, तेजी से।

जय सच्चिदानंद